title: Lucy Pevensie

text: Lucy on Pevensien sisaruksista kaikista läheisin Aslanin kanssa, ja uskoo Narniaan eniten. Kenties siksi Lucy näki Aslanin, kun muut eivät nähneet. Hän syntyi vuonna 1932, ja oli kahdeksanvuotias ensimmäisen ("Velho ja leijona") kirjan aikana. Hän pitää myös eläimistä ja solmi monta ystävyyttä Narnialaisten puhuvien eläimien kanssa. Viimeisen kirjan lopussa Aslanin Maahan päästessään Lucy pelkäsi joutuvansa kotiin, mutta Aslan selitti heidän kuolleen oikeassa maailmassa ja ettei heitä siis enää ollut siellä.


title: Lucy Pevensie

text: Georgie Henley esitti Lucya vuoden 2005 ja sen jatko-osissa; ja . Ensimmäisessä elokuvassa vanhempaa Lucya esittää Georgien isosisko Rachael Henley. Saman elokuvan lopussa Lucy yrittää päästä takaisin Narniaan vaatekaapin kautta, mutta professori selittää tien Narniaan vaihtuvan aina, ja että he pääsisivät sinne silloin kun he sitä vähiten odottavat.


title: Panssarisodankäynti

text: Panssarisodankäynti tarkoittaa panssarivaunujen käyttöä keskeisenä osana sodankäyntiä. Panssarivaunuja käytettiin sodankäynnissä ensimmäisen kerran ensimmäisessä maailmansodassa, ja toisessa maailmansodassa panssarisodankäynti oli ratkaisevan tärkeä osa saksalaisten salamasotaa . Nykyaikaisen sodankäynnin aikana panssarivaunun merkitys on vähentynyt panssarintorjunta-aseiden ja ilmavoimien kehityksen myötä.


title: Ryō Ishibashi

text: Ryō Ishibashi ( "Ishibashi Ryō", syntynyt 20. heinäkuuta 1956, Fukuoka, Japani) on japanilainen näyttelijä. Hänet tunnetaan rooleistaan kauhuelokuvissa "Jisatsu Saakuru (Suicide Club)" ja "Audition". Länsimaissa hänet tunnetaan myös etsivä Nagakawan roolistaan elokuvissa "Kauna" ja "Kauna 2".


title: Ryō Ishibashi

text: Ishibashi aloitti uransa perustamalla oman yhtyeen nimeltä ARB (Alexander Ragtime Band) vuonna 1977. Yhtye teki debyyttinsä vuonna 1978. Sen jälkeen he tekivät yli kymmenen albumia, kunnes yhtye hajosi vuonna 1990. Ishibashi palasi musiikin pariin ja muodosti ARB:n uudelleen albumilla "Real Life" vuonna 1998.


title: Ryō Ishibashi

text: Vuonna 1986 Ishibashi esiintyi ensimmäisen kerran elokuvassa "A-Hômansu", jossa ARB:n 13:tta singleä "After 45" käytettiin tunnuskappaleena. Ishibashi on keskittynyt näyttelemiseen ja on esiintynyt useissa sekä japanilaisissa että muunmaalaisissa elokuvissa tullen kansainvälisesti tunnetuksi.


title: Ryō Ishibashi

text: Ishibashi on ollut naimisissa näyttelijä Mieko Haradan kanssa vuodesta 1987 lähtien, ja heillä on kolme lasta.


title: Guilhermina Suggia

text: Guilhermina Augusta Xavier de Medin Suggia (27. kesäkuuta 1885 Porto – 30. kesäkuuta 1950 Porto) oli portugalilainen sellisti. Hän aloitti musiikinopintonsa Portugalissa viisivuotiaana ja valmistui 18-vuotiaana Leipzigin konservatoriosta. Vuosina 1907–1913 hän asui Pariisissa.


title: Guilhermina Suggia

text: Suggia aloitti vuonna 1914 aktiivisen esiintymisensä Lontoossa ja Portugalissa. Viimeisen konserttinsa Isossa-Britanniassa hän piti vuonna 1949.


title: Maistraatti

text: Maistraatit ovat valtion paikallisia hallintoviranomaisia ja myös viraston nimi, jossa paikallista hallintoa toimitetaan. Nykyisin Suomessa on yhdeksän maistraattia, joilla on yhteensä 36 eri paikkakunnilla toimivaa yksikköä. Ahvenanmaalla maistraatin virkaa hoitaa valtionvirasto.


title: Maistraatti

text: Suomen maistraatit vastaavat alueensa sekalaisista hallintotehtävistä, kuten väestötietojärjestelmästä ja muista rekistereistä. Maistraateissa voidaan myös siviilivihkiä avioliittoon tai rekisteröityyn parisuhteeseen.


title: Maistraatti

text: Vuoteen 1978 asti maistraatit olivat niin sanottujen vanhojen kaupunkien virastoja, jotka ratkaisivat muun muassa lupa-asioita rakentamisen alalla. Maistraateilla oli toimivaltaa myös niin sanotuissa järjestysasioissa. Maistraatti toimi myös ulosotonhaltijana ja suoritti kiinteistöjen pakkohuutokaupat alueellaan sekä toimi muutoksenhakuelimenä kaupunginvoutien ratkaisuihin. Viraston päällikköä kutsuttiin kunnallispormestariksi. Maistraatin raadin jäsen oli oikeusneuvosmies.


title: Maistraatti

text: Vuoden 1978 valtiollistamisen jälkeen vanhanmalliset maistraatit oikeushallintoviranomaisina lakkautettiin vuonna 1993, ja perinteikäs nimi annettiin vuonna 1996 ennen rekisteritoimistoiksi kutsutulle valtion paikallishallintoviranomaiselle.


title: Maistraatti

text: Nykyisin (2018) Suomessa toimivat Ahvenanmaan valtionviraston lisäksi seuraavat maistraatit ja niiden yksiköt:


title: Stuart Little 2

text: Stuart Little 2 on vuonna 2002 ensi-iltansa saanut lastenelokuva, joka on jatkoa elokuvalle "Stuart Little – pieni suuri hiiri". Elokuvan on ohjannut Rob Minkoff. Vuonna 2006 ilmestyi elokuvasarjan kolmas osa "Stuart Little 3".


title: Stuart Little 2

text: Elokuvassa Stuart saa todellisen ystävän, pienen Margalo-linnun. Pian kuitenkin Stuartin äidin sormus ja Margalo katoavat.


title: L’Anse aux Meadows

text: L’Anse aux Meadows (, ”Meduusalahti”) on Kanadassa sijaitseva alue, josta on löydetty viikinkien asuinpaikka.


title: L’Anse aux Meadows

text: L’Anse aux Meadows sijaitsee Newfoundlandin saaren pohjoiskärjessä, Newfoundland ja Labradorin provinssissa. Norjalainen tutkimusmatkailija Helge Ingstad löysi viikinkikylän jäännökset arkeologivaimonsa Anne Stine Ingstadin kanssa vuonna 1960. Alue on Unescon maailmanperintöluettelossa, johon se valittiin vuonna 1978.


title: L’Anse aux Meadows

text: L’Anse aux Meadows on ainoa aidoksi todistettu viikinkien asutus Pohjois-Amerikan mantereella. Alueella tehtiin useiden vuosien ajan arkeologisia kaivauksia, joissa löydettiin asumuksia, työkaluja ja käyttöesineitä, jotka varmistavat asutuksen olevan viikinkien ajalta. Asutus on ajalta noin 500 vuotta ennen Kristoffer Kolumbusta ja sisältää ensimmäiset eurooppalaiset rakennelmat Pohjois-Amerikassa. L’Anse aux Meadowsin uskotaan olevan tutkimusmatkailija Leif Erikinpojan tarunomainen Vinland noin vuodelta 1000. Historioitsijat eivät kuitenkaan ole asiasta yksimielisiä.


title: L’Anse aux Meadows

text: Newfoundlandin ilmasto oli asutuksen pystyttämisen aikoihin huomattavasti lämpimämpi kuin nykyään. Saagoissa kerrotaan, että Leif lähti tutkimusmatkalle Grönlannista etsimään maata, josta Bjarni Herjólfsson oli kertonut hänelle. Hän löysi maan, jossa oli paljon viinirypäleitä ja lohia ja jossa ei ollut talvella pakkasta. Leif palasi uudelleen tuodakseen puuta Grönlantiin, jossa ei kasvanut paljon puita.


title: L’Anse aux Meadows

text: L’Anse aux Meadowsin asutus koostui ainakin kahdeksasta rakennuksesta, joihin kuului sepänpaja ja lautatarha, joka ylläpiti laivanveistämöä. Saaga kuvailee Thorfinn Karlsefnin johtamaa 135 miehen ja 15 naisen asutusyritystä, jossa käytettiin tukiasemana Leifin leiriä. Neulonta- ja kudontavälineet osoittavat, että alueella todella oli naisia.


title: L’Anse aux Meadows

text: Asutusta käytettiin vain kaksi tai kolme vuotta. Kirjallisten lähteiden ja arkeologisten kaivausten perusteella on arveltu, että asutus hylättiin, koska skandinaavien välit alkuperäisasukkaisiin olivat huonot. Syiksi on ehdotettu myös ryhmän keskinäistä riitaa naisista ja yllättäviä sääolosuhteita.


title: Aijala

text: Aijala on kylä Kiskossa Salon kaupungissa Varsinais-Suomessa. Kylässä toimii Aijalan–Kaukurin kyläyhdistys ry, ja kylä oli yhdessä naapurikylänsä Kaukurin kanssa Varsinais-Suomen vuoden kylä vuonna 2003.


title: Aijala

text: Aijala on vanha kaivoskylä, jossa oli useita malmilouhoksia. Lyijyä louhittiin Hopeamäessä 1677–1916 ja Aurumsissa 1684–1957, rautaa 1688-1831. Kuparia louhittiin Aijalan kaivoksessa vuosina 1948–1961. Oman malmin ehdyttyä Aijala toimi 1950–70-luvuilla läheisestä Metsämontun louhoksesta tuotetun malmin jalostuspaikkana.


title: Kavkaz Center

text: Kavkaz Center on verkkosivusto ja tiedotustoimisto, joka nykyään toimii Kaukasian emiraatin tiedotuskanavana. Sivuston toiminnasta vastaa Suomalais-venäläisen kansalaisfoorumin sihteerinä myös tunnettu helsinkiläinen Mikael Storsjö. Aiemmin sivusto tuki Lontoosta käsin toimivaa Itškerian tšetšeenitasavaltaa, mutta Doku Umarovin julistettua Kaukasian emiraatin, on sivusto säilynyt Umarovin hallinnassa. Emiiri Doku Umarovin lausunnon mukaan Kavkaz Center on emiraatin "valtiollinen verkkosivusto".


title: Kavkaz Center

text: Sivusto tuottaa eri uutislähteisiin perustuen tšetšeenitaistelijoiden ja mujahideen-soturien näkökulmasta propagandaa Kaukasian alueen tilanteesta erityisesti Tšetšenian sotaan liittyen. Se käsittelee myös Venäjän, Israelin, Afganistanin, Irakin ja Somalian tapahtumia. Sivusto vastustaa Kremlin valtaan nostamaa Tšetšenian tasavaltaa.


title: Kavkaz Center

text: Doku Umarov otti vastuun Moskovan maaliskuun 2010 metropommeista Kavkaz Centerin kautta julkaisemallaan videolla.


title: Kavkaz Center

text: Palvelun perusti maaliskuussa 1999 Tšetšenian entinen "tiedotusministeri" Movladi Udugov Groznyissa. Palvelu on sijainnut useissa maissa olevilla palvelimilla, joista Venäjä pyrkii kitkemään sen viranomaisten avulla. Perusteena on esitetty epäily kansainvälisen terrorismin tukemisesta. Julkaisun puolustajat katsovat moniarvoisen uutisvälityksen edellyttävän, että Tšetšenian konfliktin molemmat osapuolet saavat näkemyksensä julkisuuteen. Sivut on poistettu ilmestymisensä jälkeen Liettuassa, Latviassa ja sittemmin myös Ruotsissa.


title: Kavkaz Center

text: Liettuassa sivut suljettiin ensimmäistä kertaa syyskuussa 2004 sen jälkeen, kun Kazkaz Center oli julkaissut Šamil Basajevin tiedotteen, missä hän ilmoitti osallisuutensa Beslanin koulukaappaukseen. Tämän jälkeen suomalainen liikemies Mikael Storsjö siirsi sivut omalle palvelimelleen. Myös Suomessa sivut suljettiin suojelupoliisin konsultaation jälkeen, mutta sen jälkeen ne avattiin uudelleen suomalaisella ja ruotsalaisella palvelimella. Perjantaina 5. toukokuuta 2006 Tukholman kansainvälinen syyttäjä Håkan Roswall määräsi palvelinlaitteet takavarikoitavaksi estääkseen sivujen ylläpitämisen Ruotsissa. Laitteet kuuluvat PRQ Web hostingille. Storsjön mukaan syynä operaatiolle on se, että Venäjän Tukholman-suurlähetystö oli tehnyt valituksen poliisille siitä, että sivuilla oli suhtauduttu myönteisesti 13. lokakuuta 2005 tapahtuneeseen Naltšikin hyökkäykseen, missä kuoli 12 poliisia ja saman verran muita henkilöitä. Hyökkääjiä oli noin 150–200.


title: Kavkaz Center

text: Noustuaan kapinallisten presidentiksi kesällä 2006 maltillinen Doku Umarov viittasi ensimmäisessä Kavkaz-Centerissa julkaistussa lausunnossaan Aslan Mashadovin ja Boris Jeltsinin 12. toukokuuta 1997 solmimaan sopimukseen. Tämä ei sopinut Udugovin johtamalle jihadistien radikaalisiivelle, vaan hän alkoi sensuroida Umarovin lausuntoja, ja hänen ensimmäinen lausuntonsa poistettiin sivustolta. 12. syyskuuta Umarov sanoi "kansainvälisen oikeuden perusteella meillä on oikeus puolustaa itseämme, ja sen vuoksi taistelemme". Myös tämä lausunto poistettiin Kavkaz-Centerin sivustoilta. Seuraavana päivänä Umarov vaati, että verkkosivu julkaisisi hänen lausuntonsa kokonaisuudessaan tai ei ollenkaan.


title: Cajamarca

text: Cajamarca on Cajamarcan alueen pääkaupunki Perun pohjoisella ylänköalueella. Vuoden 2017 västönlaskennassa kaupungissa oli 201 329 asukasta. Kaupungin asukasluku on kasvanut nopeasti, sillä vuoden 2007 väestönlaskennassa asukasluku oli noin 160 000. Kaupunki sijaitsee noin 2 750 metriä merenpinnan yläpuolella. Päiväntasaajan läheisyydestä johtuen Cajamarcan ilmasto on lämmin ja sen maaperä on hedelmällinen. Tämän vuoksi alue tunnetaan juustoista ja muista maitotaloustuotteistaan.


title: Cajamarca

text: Inkavaltion olemassaolo päättyi Cajamarcassa vuonna 1532 käytyyn Cajamarcan taisteluun, jossa Pizarron joukot vangitsivat keisari Atahualpan. Myöhemmin keisari teloitettiin.


title: Cajamarca

text: Cajamarca tunnetaan suurista karnevaaleistaan, jotka pidetään helmikuun alussa. Yksi tunnetuista nähtävyyksistä on myös Los Baños de Inca, kuumavesilähteiden ympärille perustettu kylpylä.


title: Cajamarca

text: Kaupunki sijaitsee noin neljän tunnin automatkan päässä Perun rannikolta ja noin kuuden tunnin matkan päässä rannikon Trujillon ja Chichlayon kaupungeista.


title: Pendulum (albumi)

text: Pendulum on joulukuussa 1970 julkaistu Creedence Clearwater Revival -yhtyeen kuudes albumi. Se on sovituksiltaan monipuolisin CCR:n albumeista, sillä kriitikoiden väheksyntään kyllästynyt yhtye halusi tehdä kunnianhimoisemman levyn. "Pendulumilla" käytetään aikaisempia albumeja enemmän puhallin- ja kosketinsoittimia, ja kappaleessa ”Sailor's Lament” on mukana myös naispuolinen taustakuoro. Myös John Fogertyn sanoitukset olivat aiempaa vakavampia.


title: Pendulum (albumi)

text:
Albumi on yhtyeen ainoa, joka ei sisällä lainakappaleita. Kappaleista tunnetuimpia ovat erityisesti singlet ”Have You Ever Seen the Rain?” ja ”Hey Tonight” sekä lisäksi ”Pagan Baby” ja ”Molina”. Levy sisältää myös yhtyeen ainoan avantgarde-kokeilun, ”Rude Awakening #2”.
Vuonna 2008 ilmestyneella 40th Anniversary Edition -painoksella on alkuperäisen materiaalin lisäksi kolme bonuskappaletta.


title: Pendulum (albumi)

text:
"Pendulum" ei ollut aivan yhtä suuri menestys kuin edellisalbumi "Cosmo's Factory", vaikkakin se nousi listaykköseksi ainakin Australiassa, Ranskassa, Suomessa ja Norjassa sekä top 10:een muun muassa Yhdysvalloissa ja Britanniassa. Suomessa albumi oli myyntitilaston kärjessä vuoden 1971 tammikuussa sekä saman vuoden maaliskuusta toukokuuhun; helmikuussa 1971 sen edelle kiilasi Irwin Goodmanin albumi "St. Pauli ja Reeperbahn". Rytmikitaristi Tom Fogerty jätti yhtyeen pian albumin ilmestymisen jälkeen ja CCR jatkoi triona.A-puoli
B-puoli


title: Pendulum (albumi)

text: Lähde:


title: Hugh Laurie

text: James Hugh Calum Laurie (s. 11. kesäkuuta 1959 Oxford, Englanti) on englantilainen näyttelijä, käsikirjoittaja ja muusikko.


title: Hugh Laurie

text: Laurie tuli laajalle yleisölle tunnetuksi aisaparinsa Stephen Fryn kanssa television komediasarjoista, kuten "Musta kyy" ja "Kyllä Jeeves hoitaa". Hän esitti nimiosaa suositussa amerikkalaisessa lääkärisarjassa "House" (2004–2012). Brittiläis-yhdysvaltalaisessa draamasarjassa "Yövahti" Laurie näytteli asekauppias Richard Onslow Roperia.


title: Hugh Laurie

text: Laurie on myös palkittu kaksi kertaa Golden Globella parhaasta miespääosasta draamasarjassa, roolistaan tohtori Housena. Vuonna 2016 hän sai parhaan miessivuosan Golden Globe -palkinnon "Yövahti" -sarjasta. Hänelle on myös myönnetty Brittiläisen imperiumin upseerin (OBE) arvo.


title: Hugh Laurie

text: Lauriella on kaksi isosiskoa ja yksi isoveli. Hänen äitinsä kuoli Laurien ollessa 29-vuotias. Laurien isä Ran Laurie oli olympiavoittaja soudussa (1948). Myös Laurie harrasti soutua ja osallistui Oxford–Cambridge-soutukilpailuun 1980 Cambridgen joukkueessa. Hän meni naimisiin Jo Greenin kanssa kesäkuussa 1989, ja heillä on kolme lasta.


title: Hugh Laurie

text: Laurie on myös kirjailija ja muusikko. Häneltä on ilmestynyt romaani "The Gun Seller" (suom. "Järein asein" Tammi, 2011) ja sille on tulossa jatkoa teos nimeltä "The Paper Soldiers". Huhtikuussa 2011 ilmestyi hänen blues-vaikutteinen esikoisalbuminsa "Let Them Talk".


title: Hugh Laurie

text: Laurie sai oman tähden Hollywood Walk of Fame -kävelykadulle lokakuussa 2016.


title: Goh Chok Tong

text: Goh Chok Tong (yksinkertaiset merkit: 吴作栋; perinteiset merkit: 吳作棟; Pinyin: Wú Zuòdòng; Hokkien Gô· Chok-tòng; s. 20. toukokuuta 1941) oli Singaporen pääministeri marraskuusta 1990 elokuuhun 2004. Hän on 12. elokuuta 2004 lähtien vanhempi ministeri ja Singaporen keskuspankin johtaja.


title: Goh Chok Tong

text: Goh Chok Tong on koulutukseltaan taloustieteilijä, hänet valittiin parlamenttiin ensi kertaa 35-vuotiaana 1976 Kansan toimintapuolueen (People's Action Party; PAP) riveistä, joka on hallinnut maata vuodesta 1959 lähtien, ja hän sai seuraavana vuonna ensimmäisen ministerinasemansa. Vuonna 1981 hänet nimitettiin kauppa- ja teollisuusministeriksi ja 1985 varapääministeriksi. Vuonna 1990 hän seurasi Lee Kuan Yewia pääministerinä ja 1992 hän sai puolueen pääsihteerin aseman.


title: Goh Chok Tong

text: Goh johti puolueensa kolmiin vaaleihin 1991, 1997 ja 2001, jossa se sai 61%, 65% ja 75% äänistä ja 82/83 paikkaa. Presidentiksi valittiin ensimmäisessä suorassa kansanvaalissa 1993 Ong Teng Cheong ja vuonna 1999 ainoana ehdokkaana Sellapan Rama Nathan.


title: Goh Chok Tong

text: Goh Chok Tong ilmoitti elokuussa 2003 eroavansa kun talous olisi selvinnut vuoden 2003 SARS-epidemiasta ja 12. elokuuta 2004 hän luovutti pääministerin viran Lee Hsien Loongille ja asettui vanhemmaksi ministeriksi Lee Kuan Yewin tilalle, luovutti joulukuussa myös puolueen pääsihteerin aseman nuoremmalle Leelle ja sai 20. elokuuta 2004 keskuspankin johtokunnan puheenjohtajan aseman.


title: Työhuone

text: Työhuone on työskentelyyn tarkoitettu huonetila, joka voi olla työpaikan muiden tilojen yhteydessä, yksittäinen tai myös kodin yhteydessä. Työhuone voi olla hyvin erityyppisessä käytössä työn luonteesta riippuen. Taiteilijan työhuonetta kutsutaan usein "ateljeeksi" ja esimerkiksi puusepän työhuonetta "verstaaksi".


title: Työhuone

text: Toimistotyön tekemiseen tarkoitetun työhuoneen sisustukseen voi kuulua esimerkiksi seuraavanlaisia välineitä ja huonekaluja:


title: Työhuone

text: Vakituiseen työhön käytettävälle työhuoneelle asetetaan määräyksiä "maankäyttö- ja rakennusasetuksessa" ja "työturvallisuuslaissa".


title: Työhuone

text: Työhuoneen ei tarvitse täyttää Suomen Rakentamismääräyskokoelmassa asuinhuoneelle asetettuja vaatimuksia kuin soveltuvin osin. Työhuoneen on kuitenkin oltava tarkoituksenmukainen ja turvallinen. Luonnonvalon saanti voidaan järjestää myös välillisesti, toisen tilan kautta. Työhuone voi asemakaavan salliessa sijaita myös maanpinnan alapuolella.


title: Shawn Christian

text: Shawn Christian (s. 16. joulukuuta 1965, Grand Rapids, Michigan) on yhdysvaltalainen televisio- ja elokuvanäyttelijä. Valmistuttuaan 1989 yliopistossa hän muutti Chicagoon, jossa aloitti näyttelijäuraansa.


title: Shawn Christian

text: Vuonna 1994 Christian näytteli elokuvassa "As the World Turns". Sen jälkeen hän muutti Los Angelesiin, jossa hän rupesi työskentelemään Hollywoodissa.


title: Shawn Christian

text:
Vuonna 2004 Shawn Christian osallistui draamasarjan Summerland kuvauksiin.
Summerlandissa hän näyttelee Johnny Duranttia.


title: Shawn Christian

text: Christian on naimisissa Deborah Quinnin kanssa. Heillä on yksi yhteinen lapsi, heinäkuussa 2000 syntynyt poika Kameron. Christian on myös isäpuoli Quinnin tyttärelle Taylor Colelle, joka näyttelee myös Summerland-sarjassa.


title: Movladi Udugov

text:
Movladi Udugov on Itškerian tšetšeenitasavallan entinen tiedotusministeri Džohar Dudajevin hallituksessa, nykyisin ”Kaukasian emiraatin tiedotus- ja analyysipalvelun johtaja”.
Häntä epäillään Venäjällä aseellisen kansannousun kieltävän rikoslain 279. pykälän rikkomisesta. Häntä epäillään yhdeksi elo–syyskuussa 1999 tapahtuneen Dagestanin kansannousun pääjärjestäjistä.


title: Movladi Udugov

text: Maaliskuussa 1999 Udugov perusti Groznyissä verkkotiedotuspalvelu Kavkaz Centerin, jota Venäjä on yrittänyt saada pois liettualaisilta, latvialaisilta, suomalaisilta ja ruotsalaisilta tietokonepalvelimilta. Poliittisesti Venäjä pitää häntä yhtenä Tšetšenian itsenäisyyden pääideologeista ja hän tuli kuuluisaksi 1994–1996 sodan aikana. Venäjän myöhempi sisäministeri Anatoli Kulikov arvioi Udugovin aikaansaannoksen yhtä suuriksi kuin kaikkien Moskovan propagandistien yhteensä. Toista Tšetšenian sotaa varten Venäjän liittovaltio perusti Rosinformcenterin ensimmäisen sodan tiedotuskokemuksia hyödyntäen.


title: Movladi Udugov

text:
Udugov kuuluu islamistien radikaalisiipeen ja Kaukasian emiraatin tukijoihin. Hän on sensuroinut Kavkaz Centerista Itškerian presidentti Doku Umarovin maltillisempia lausuntoja, joissa viitattiin Tšetšenian kansalliseen vapaustaisteluun. Kavkaz Centerillä on syytetty Länsi-Euroopassa toimivia Itškerian hallituksen jäseniä osallisuudesta Aslan Mashadovin ja Abdul-Halim Sadulajevin kuolemiin.
Itškerian hallituksen šaria-komitea puolestaan on halunnut syyttää Udugovia hänen osallisuudestaan vuoden 1999 hyökkäykseen Dagenstaniin.


title: Leivänpaahdin

text: Leivänpaahdin on leivän paahtamiseen tarkoitettu pienkone. Sillä paahdetaan yleensä paahtoleipäviipaleita, mutta siinä voidaan paahtaa myös muita leipiä ja lisävarusteiden avulla myös esimerkiksi sämpylöitä paahtimen yläpuolella. Varhaisimmat leivänpaahtimet kehitettiin 1800- ja 1900-lukujen taitteessa, mutta paahdin, josta leipä ponnahtaa esiin, kehitettiin 1919.


title: Leivänpaahdin

text: Leipäviipaleet laitetaan leivänpaahtimeen, jossa viipaleiden molemmilla puolilla on vastuslangat, joiden tarkoituksena on leipien paahtaminen. Leivänpaahtimet toimivat joko aika- tai lämpötilaohjauksessa. Aikaohjattavat paahtimet paahtavat valitun ajan verran. Lämpötilaohjattavissa paahtimissa puolestaan on mittari, joka tarkkailee leipäviipaleen lämpötilaa ja katkaisee paahtamisen valitussa lämpötilassa. Paahtimiin mahtuu tavallisesti kaksi viipaletta, mutta markkinoilla on myös isompia laitteita. Joissakin leivänpaahtimissa on mahdollista paahtaa leivän pintaan erilaisia kuvioita.


title: Leivänpaahdin

text: Leivänpaahtimen lisävarustuksena voi tulla teline, joka voidaan asettaa paahtimen päälle. Sen avulla voidaan paahtaa esimerkiksi sämpylöitä tai piirakoita. Leivänpaahtimen puhdistamista varten jossakin paahtimissa on irrotettava murukotelo.


title: Leivänpaahdin

text: Leipiä on paahdettu eri tavoin läpi historian, mutta ensimmäisen sähköisen leivänpaahtimen kehitti vuonna 1893 brittiyritys Crompton and Co. Yhdysvalloissa paahdin keksittiin uudestaan 16 vuotta myöhemmin. Ensimmäiset laitteet lämmittivät leipää vain toiselta puolelta, ja leivän paahtamiseksi molemmilta puolilta se oli käännettävä manuaalisesti. Nykyaikaisen leivänpaahtimen, josta leipä ponnahtaa esiin, kehitti 1919 Charles Strite.


title: Leivänpaahdin

text: Ensimmäinen paahdin, jossa oli kaksoismetallista valmistettu ajastin, ilmestyi markkinoille 1920-luvun lopussa. Sunbeam Corporation kehitti ajastinta niin, että 1940-luvun lopulla kaksoismetalli kontrolloi lämmitystä leivän lämmön mukaan; aiemmat mallit olivat mitanneet lämmitysvastuksen lämpöä. Mikropiiri kehitettiin Yhdysvalloissa 1950-luvulla. Keksintö muutti myös leivänpaahtimia, sillä jatkossa niiden elektroniikka kehittyi.


title: Leivänpaahdin

text: Leivänpaahtimien suunnitteluun vaikutti 1970-luvun lopulla lämpöäkestävien muovien kehittäminen. Tämän jälkeen uusia malleja alettiin muotoilla esimerkiksi pyöristetyillä kulmilla, ja leivänpaahtimia alkoi saada myös eri värisinä. Samaan aikaan yleistyivät myös paahtimet, joissa pystyttiin paahtamaan paksumpia tai useampia viipaleita. Paahtimien monipuolisuus on kasvanut tekniikan kehittyessä 2000-luvulla, ja markkinoille on esimerkiksi ilmestynyt laitteita, jotka pystyvät paahtamaan kahta erilaista leipää samaan aikaan.


title: Esko Roine

text: Esko Antero Roine (s. 5. syyskuuta 1944 Tampere) on näyttelijä, joka on työskennellyt pääasiassa Tampereen Työväen Teatterissa.


title: Esko Roine

text: Tampereen Teatterissa hän työskenteli noin kaksikymmentä vuotta, ensin hallintojohtajana 1979–88 ja sitten toimitusjohtajana 1988–1998. Koko johtajakautensa hän näytteli aktiivisesti muun muassa musikaaleissa "Ghetto" ja "Evita". TT:stä Roine siirtyi Tampereen Työväen Teatteriin, jota johti ansiokkaasti, tehden myös koko teatterin katsojaennätyksen 2000-luvulla. Hän jätti johtajan tehtävät kesällä 2006. Jäähyväisnäytelmäkseen hän valitsi "Kauppamatkustajan kuoleman", jonka Willy Loman oli kaikkien kriitikoiden ylistämä. Tämän jälkeen Roine siirtyi vapaaksi näyttelijäksi. Hän näyttelee Tampereella, Helsingissä ja Turussa.


title: Esko Roine

text: Esko Roineelle myönnettiin vuonna 1994 Suomen Teatterijärjestöjen Keskusliiton kultainen kunniamerkki ja vuonna 2004 Pro Finlandia -mitali.


title: Esko Roine

text: Roineen vaimo on Tampereen teatterin näyttelijä Ritva Jalonen. Roineen ensimmäinen vaimo (1966–1976) oli näyttelijä Marjukka Halttunen, jonka kanssa hänellä on tytär, näyttelijä Susanna Roine ja poika, Sami Roine. Hänen isänsä oli näyttelijä Eero Roine ja setänsä, kansanedustaja Eino Roine. Esko Roineella on veli, Olavi, ja kaksi sisarta, jotka molemmat ovat näyttelijöitä, Eila Roine ja Liisa Roine.


title: Richard Fortus

text: Richard Fortus (s. 17. marraskuuta 1966 Saint Louisissa) on yhdysvaltalainen kitaristi. Fortus on soittanut Guns N' Rosesin lisäksi yhtyeissä Love Spit Love, Psychedelic Furs, Ben Folds Five ja Gravity Kills. 'N Syncissä hän soitti ainoastaan levyllä. Fortus soittaa Guns N' Rosesissa soolo- ja rytmikitaraa. Hän on kiertuoinut yhtyeen kanssa vuosina 2002, 2006, 2007 ja 2009/2010 Chinese Democracy World Tour kiertueella.


title: Toimittajat ilman rajoja

text: Toimittajat ilman rajoja (, , ) on Pariisissa päämajaansa pitävä kansainvälinen järjestö, joka tutkii ja pyrkii laajentamaan lehdistönvapautta. Järjestö on kooltaan pieni, eikä siinä ole julkisuudessa näkyviä jäseniä, mutta se on silti saanut osakseen kansainvälistä arvostusta


title: Toimittajat ilman rajoja

text: Järjestö sai vuonna 2005 Euroopan parlamentin Saharov-palkinnon nigerialaisen Hauwa Ibrahimin ja kuubalaisen Damas de Blanco -järjestön kanssa. Järjestö julkaisee vuosittain listaa maailman valtioista lehdistönvapauden mukaan.


title: Toimittajat ilman rajoja

text: Järjestö saa merkittävän osan varoistaan länsimailta, mistä syystä sitä on syytetty puolueellisuudesta. Varoista 11 prosenttia tulee Ranskalta, 15 prosenttia Euroopan komissiolta ja 1,3 prosenttia "Center for Free Cuba" -nimiseltä järjestöltä. Osa varoista on peräisin Yhdysvaltain kongressin rahoittamalta National Endowment for Democracy -järjestöltä.


title: Toimittajat ilman rajoja

text: Suomeen perustettiin järjestön alaosasto keväällä 2013. Järjestö järjestää seminaareja ja keskustelutilaisuuksia toimittajia ja sananvapautta koskevista aiheista.


title: Toimittajat ilman rajoja

text: Järjestön Suomen-osaston puheenjohtaja Ilkka Nousiainen erosi joulukuussa 2017, sen jälkeen kun ilmeni, että hänellä ja järjestön hallituksella on erilainen näkemys Viestikoekeskusta koskevasta Helsingin Sanomien jutusta. Nousiainen pitää juttua ylilyöntinä, järjestön hallitus katsoo, että sen tehtävä on puolustaa sananvapautta ja se tukee jutun tehneitä toimittaja.


title: Toimittajat ilman rajoja

text: Järjestön Suomen osaston 7. helmikuuta 2018 pitämässä vuosikokouksessa uudeksi puheenjohtajaksi valittiin Jarmo Mäkelä ja hallituksen muiksi jäseniksi valittiin Jarmo Koponen, Thomas Slätis, Janne Hopsu, Petri Tyynmaa ja Riku Neuvonen. Varajäseneksi valittiin Kaijaleena Runsten, Aimo Ruusunen ja Hilkka Kotkamaa.


title: Svante Korkiakoski

text: Svante August Korkiakoski (s. 27. maaliskuuta 1939 Kauhava) on suomalainen näyttelijä. Hän on esiintynyt eri elokuvissa 1960-luvulta 2000-luvulle ja televisiossa 1980-luvulta 2000-luvulle. Televisiossa hän on esiintynyt muun muassa sarjassa "Kivi ja Kilpi" ja lisäksi muun muassa saippuasarjoissa "Vihreän kullan maa" vuonna 1987 ja "Salatut elämät" vuosina 1999, 2000 ja 2001. Svante Korkiakoski on näyttelijä Miika Korkiakosken isä. Hän on toiminut myös Riihimäen Teatterin johtajana vuosina 1987–1999.


title: Niina Backman

text: Niina Johanna Kristiina Backman (o.s. Herala, s. 10. kesäkuuta 1983 Vantaa) on suomalainen malli ja juontaja. Mallin töitä Backman on tehnyt vuodesta 1999 sekä Suomessa että ulkomailla. Keväästä 2005 kevääseen 2009 hän oli yksi MTV3-kanavalla esitetyn viihdeohjelma "Huuman" juontajista. Juontajan roolin lisäksi Backman toimi myös "Huuman" taustatoimittajana Broadcastersilla. Backman on juontanut Idolsia Heikki Paasosen kanssa. Elokuussa 2012 hän alkoi juontaa yhdessä miehensä Lorenz Backmanin kanssa Radio Novalla "Backman vs. Backman" -parisuhdeohjelmaa.


title: Niina Backman

text: 30. joulukuuta 2013 Niina Backman aloitti Voicella aamuradio-ohjelman Herättäjät NRJ:n aamupojista tutun Anssi Honkasen kanssa. Tämän jälkeen hän siirtyi juontamaan Voicen iltapäivää. 2016 Niina Backman aloitti radio Novan iltapäivässä yhdessä Anssi Honkasen kanssa.


title: Niina Backman

text: Backman on näyttelijä Helge Heralan ja tämän näyttelijävaimon Marja Korhosen pojantytär.


title: Niina Backman

text: Backmanilla on kolme lasta. Esikoistyttö syntyi avoliittoon Wallu Valpion kanssa maaliskuussa 2004. Nykyisen aviomiehensä, juontaja-näyttelijä Lorenz Backmanin kanssa hänellä on huhtikuussa 2008 syntynyt tytär sekä kesäkuussa 2010 syntynyt poika. Niina ja Lorenz avioituivat heinäkuussa 2011.


title: Elric Melnibonélainen

text: Elric Melnibonélainen on kirjailija Michael Moorcockin tunnetuin romaanihenkilö ja yksi fantasiakirjallisuuden kuuluisimmista sankarihahmoista. Elric esiintyi ensimmäistä kertaa vuonna 1961 ilmestyneessä novellissa "Unelmoiva kaupunki" (julkaistu suomeksi antologiassa "Velhojen valtakunta", 1988). Tuorein Elric-romaani, vuonna 2005 ilmestynyt "White Wolf´s Son", jää Moorcockin mukaan viimeiseksi.


title: Elric Melnibonélainen

text: Elricin hahmo on vahvasti symbolinen. Elric on rappeutuvan Melnibonén keisarikunnan viimeinen hallitsija, moraalisten pohdintojen, eksistentiaalisten kysymysten ja traagisten kohtaloiden vaivaama mies, sairaalloinen albiino, joka on riippuvainen maagisen "Myrskyntuoja"-miekkansa ('Stormbringer') hallitsemattomista voimista. Moorcock on kertonut saaneensa inspiraatiota Elriciin muun muassa Kalevalan Kullervo-hahmosta.


title: Elric Melnibonélainen

text: Elric-sarjaa arvostetaan melko laajalti yhtenä fantasiakirjallisuuden kunnianhimoisimmista ja onnistuneimmista luomuksista.


title: Elric Melnibonélainen

text: Romaaneista ja episodiromaaneiksi koostetuista novelleista koostuva Elric-sarja ei ole syntynyt lineaarisessa järjestyksessä. Sarjan päätösosa "Stormbringer" ilmestyi jo 1960-luvun lopulla. Ne osat, jotka juonellisesti muodostavat sarjan alun, Moorcock kirjoitti vasta 1970-luvulla. 1990-luvulla Moorcock alkoi kirjoittaa sarjaan lisäosia, jotka sijoittuvat juonellisesti alkuperäisen sarjan keskivaiheille.


title: Elric Melnibonélainen

text: Alkuperäinen Elric-sarja:


title: Elric Melnibonélainen

text: Myöhemmät lisäosat:


title: Salaiset arkistot

text: Salaiset arkistot () oli lyhytikäinen television scifi-sarja, jota Yhdysvalloissa esitti Sci Fi Channel -kanava. Sarjaa tehtiin kaikkiaan 22 jaksoa joiden ensiesitys Yhdysvalloissa oli 14. heinäkuuta 2001 - 22. maaliskuuta 2002. Salaiset Arkistot -sarja on joskus sekoitettu toiseen "scifi-sarjaan: Salaiset kansiot".


title: Gongi

text: Gongi on metallista valmistettu idiofoninen lyömäsoitin. Soittimen keskellä sijaitsee lyöntikuhmu johon lyömällä syntyy ääni. Gongi on aina viritetty tietylle sävelkorkeudelle. Ensimmäiset gongit olivat tiettävästi kiinalaisia ja ne oli valmistettu pronssista.


title: Gongi

text: Gongeja käytetään myös merkinannossa, etenkin nyrkkeilyssä.


title: Vladimir Voronin

text: Vladimir Nicolae Voronin (s. 25. toukokuuta 1941) on moldovalainen poliitikko. Hän oli Moldovan presidentti huhtikuusta 2001 toukokuuhun 2009 ja toimi vuonna 2009 parlamentin puhemiehenä. Hän johtaa Moldovan kommunistipuoluetta.


title: Vladimir Voronin

text: Voronin on kotoisin Corjovan kylästä Dubăsarin kunnasta (raionul) läheltä Chișinăuta. Hän opiskeli tekniikkaa ja taloutta Chișinăun teknillisessä koulussa ja metallurgisessa instituutissa (1961) ja elintarviketeollisuuden liiton instituutissa (1971) ja johti leipätehdasta. Voronin toimi Dubăsarin ja Unghenin kaupunkineuvostoissa ja Unghenin piirin toimeenpanevassa komiteassa. Vuodesta 1983 hän oli Moldavian kommunistisen puolueen organisaation varajohtaja.


title: Vladimir Voronin

text: Voronin oli Moldavian sosialistisen neuvostotasavallan 10. ja 11. korkeimman neuvoston jäsen 1985 lähtien. Vuodet 1985–1989 hän oli Benderin kaupunginkomitean ensimmäinen sihteeri ja 1989–1990 Moldavian SNT:n sisäministeri, joten hänellä on Neuvostoliiton sisäministeriön kenraalimajurin sotilasarvo.


title: Vladimir Voronin

text: Vuonna 1993 Voroninista tuli uuden Moldovan tasavallan kommunistisen puolueen ("Partidul Comuniștilor din Republica Moldova") organisaatiokomitean varapuheenjohtaja. Vuonna 1994 hänet valittiin puolueen pääsihteeriksi. Samana vuonna hän oli presidenttiehdokkaana. Maaliskuussa 1998 hänet valittiin jäseneksi Moldovan 14. parlamenttiin ja parlamentin pysyvän byroon jäseneksi.


title: Vladimir Voronin

text: Helmikuussa 2001 kommunistit saivat tyrmäävän vaalivoiton presidentti Petru Lucinschiin kohdistuvan tyytymättömyyden vuoksi, ja 71/101 parlamenttipaikasta. Vuoden 2000 lainmuutosten jälkeen presidentistä oli tehty parlamentin valitsema, ja suurimman puolueen johtajana Voronin valittiin presidentiksi 7. huhtikuuta 2001.


title: Vladimir Voronin

text: Voronin on sitoutunut jatkamaan edellisen presidentin suunnitelmia yksityistämisestä ja talouden vapauttamisesta, mutta on myös pyrkinyt vähentämään köyhyyttä varaamalla varoja terveydenhuoltoon, koulutukseen ja korottanut eläkkeitä ja palkkoja.


title: Vladimir Voronin

text: Voroninin hallitus määräsi venäjän jälleen pakolliseksi oppiaineeksi kouluissa, mikä johti protesteihin ja päätöksen pikaiseen peruuttamiseen. Hän on kuitenkin edelleen ajanut venäjän ottamista maan toiseksi viralliseksi kieleksi vaalilupauksensa mukaan. Romanian sotilasattašea karkotettiin maasta maaliskuussa 2002, jonka jälkeen Romania karkotti Moldovan diplomaatin.


title: Vladimir Voronin

text: Vuonna 2003 Moldova vetäytyi Venäjän neuvottelemasta liittovaltiosopimuksesta Transnistrian kanssa ja Voronin nimitti 2004 sen johtajia "rikollisjengiksi" ja määräsi alueen taloussaartoon Transnistrian viranomaisten suljettua moldovankielisiä kouluja.


title: Vladimir Voronin

text: Maaliskuun 2005 parlamenttivaaleissa kommunistipuolue sai 46,1 % äänistä ja 56 paikkaa, mitä riitti hallituksessa pysymiseen muttei presidentin uudelleenvalintaan, joka vaatii 61 ääntä. Voronin valittiin uudelleen Kristillisdemokraattisen kansanpuolueen ja Demokraattisen ja Sosiaaliliberaalin puolueen tuella, kun Voronin lupasi uudistusten jatkuvan ja lähestyä Euroopan unionia ja lisätä NATO-yhteistyötä.


title: Vladimir Voronin

text: Voroninin presidenttikauden jälkeen paljastuivat hänen ja hänen poikansa Olegin taloudelliset kytkökset. Poikaa epäillään veronkierrosta - hän käytti luottokorttejaan ulkomailla 8 miljoonan dollarin edestä kun samaan aikaan ilmoitetut tulot olivat paljon vähemmän. Myös Vladimir Voroninin maakaupat presidenttikauden loppuvuosina herättivät kysymyksiä.


title: Tássos Papadópoulos

text: Efstáthios ”Tássos” Nikoláou Papadópoulos (, 7. tammikuuta 1934 Nikosia – 12. joulukuuta 2008) oli kyproslainen poliitikko, joka toimi Kyproksen tasavallan presidenttinä vuosina 2003–2008.


title: Tássos Papadópoulos

text: Papadópoulos opiskeli lakia Lontoossa. 1950-luvulla hän toimi PEKAssa, joka oli turkkilaiset saarelta ajamaan pyrkineen "Kyproksen taistelun kansallisen järjestön" (EOKA) poliittinen siipi. Hän otti osaa Lontoon konferenssiin 1959 ja äänesti Lontoon ja Zürichin sopimuksia vastaan. Hän oli myös yksi neljästä kreikkalaisesta edustajasta perustuslaillisessa komissiossa, joka laati Kyproksen tasavallan perustuslain.


title: Tássos Papadópoulos

text: Kun Kypros itsenäistyi 1959, Papadópoulos oli kaksitoista vuotta ensimmäisen hallituksen sisäministerinä, valtiovarainministerinä, työvoima- ja sosiaaliministerinä, terveysministerinä, maatalouden ja luonnonvarojen ministerinä.


title: Tássos Papadópoulos

text: Parlamenttivaaleissa 1970 Papadópoulos valittiin edustajainhuoneeseen Eniaío-puolueen ('Yhtenäisyys') jäsenenä ja 1976 sitoutumattomana. Hän toimi 1976 puoli vuotta parlamentin puhemiehenä. Turkin armeijan miehitettyä saaren pohjoisosan 1974 hän oli Gláfkos Klirídisin avustajana neuvotteluissa kreikkalaisten puolella ja toimi myöhemmin ryhmän johdossa huhtikuusta 1976 lähtien.


title: Tássos Papadópoulos

text: Papadópoulos valittiin vuosina 1991, 1996 ja 2001 edustajainhuoneeseen DIKO-puolueesta ("Dimokratikó Kómma"). Vuonna 2000 hänestä tuli puolueen johtaja ilman vastaehdokkaita sen perustajan Spýros Kyprianoún luopuessa tehtävästä.


title: Tássos Papadópoulos

text: Papadópoulos edusti Kyprosta monissa kansainvälisissä yhteyksissä, kuten ILOssa, YK:ssa ja Euroopan neuvostossa.


title: Tássos Papadópoulos

text: Papadópoulos kampanjoi helmikuun 2003 presidentinvaalissa vaatien muutosta ja julisti olevansa valmis työskentelemään saaren tilanteen ratkaisemiseksi. Häntä tukivat myös sosialistinen Akel ja sosiaalidemokraattinen Kisos. Hän voitti istuvan presidentin Klirídisin saatuaan 51,51 prosenttia äänistä jo ensimmäisellä kierroksella ja astui virkaan 28. helmikuuta 2003.


title: Tássos Papadópoulos

text:
Vaikka Papadópoulos virkaan astuessaan julisti haluavansa viedä Euroopan unioniin yhtenäisen Kyproksen, kuitenkin ennen Kyproksen yhdistämisäänestystä Kofi Annanin suunnitelman mukaan 2004 hän kampanjoi kreikkalaisia hylkäämään sopimuksen. Hänen vaikutustaan pidetään yhtenä syynä suunnitelman hylkäämiseen kreikkalaispuolella. Hän on myöhemminkin ilmaissut vastustavansa YK:n suunnitelmaa saaren uudelleenyhdistämiseksi.
Papadópoulos pyrki toiselle presidenttikaudelle helmikuun 2008 vaaleissa, mutta jäi jo ensimmäisellä kierroksella niukasti kolmanneksi entiselle ulkoministerille Ioánnis Kasoulídikselle ja parlamentin puhemiehelle Dimítris Christófiakselle, joka myös valittiin toisen kierroksen äänestyksessä Papadópouloksen seuraajaksi .


title: Tássos Papadópoulos

text: Tassos Papadópoulos oli naimisissa Foteiní Papadopoúloun (o.s. Michailídi) kanssa ja heillä on neljä lasta.


title: Tássos Papadópoulos

text:
Papadópoulos kuoli keuhkosyöpään Nikosiassa 12. joulukuuta 2008.
Hänen ruumiinsa varastettiin haudastaan joulukuussa 2009.
Ruumis löytyi hautausmaalta Nikosiasta maaliskuussa 2010.
Epäiltynä ruumiinryöstöstä on kaksi veljestä, jotka palkkasivat intialaisen miehen varastamaan ruumiin, joka haudattiin välittömästi toiselle hautausmaalle, tarkoituksena kiristää rahaa Papadópouloksen perheeltä.


title: Jouko Ahola

text: Jouko ”Jokke” Ahola (s. 1. joulukuuta 1970 Hämeenlinna) on suomalainen voimamies ja näyttelijä. Hän voitti Maailman vahvin mies -kilpailun vuosina 1997 ja 1999.


title: Jouko Ahola

text: Ahola on näytellyt elokuvissa "The Invincible – Voittamaton" (2001) ja "Kingdom of Heaven – Taivas maan päällä" (2005). Hän näytteli myös kesällä 2007 kuvatussa Marko Mäkilaakson elokuvassa "War of the Dead", jonka Suomen ensi-ilta oli vuonna 2012.


title: Jouko Ahola

text: Vuonna 2009 Ahola esiintyi toisessa pääroolissa uruguaylaisessa elokuvassa "Mal día para pescar", joka valittiin Uruguayn Oscar-ehdokkaaksi. Aholalla on ollut myös sivurooli History Channelin "Viikingit"-televisiosarjassa (2013).


title: Bafoussam

text: Bafoussam on Kamerunin läntisen provinssin pääkaupunki. Se sijaitsee Bamboutos-vuorilla. Kaupungin asukasluku on noin 239 000 (2005). Väestö koostuu pääasiassa bamilékéistä.


title: Garoua

text: Garoua on Kamerunin pohjoisen provinssin pääkaupunki. Se sijaitsee Benuejoen rannikolla ja siellä on tärkeä jokisatama. Kaupungin arvioitu väkiluku on noin 236 000.


title: Garoua

text: Garoua on maatalousvaltaisen alueen kaupan keskus ja kaupungissa on tekstiiliteollisuutta. Se on myös Kamerunin ensimmäisen presidentin Ahmadou Ahidjon syntymäpaikka. Tästä syystä se on kokenut positiivista kehitystä ja kaupungissa on esimerkiksi kansainvälinen lentokenttä, joka tarjoaa suoria lentoja Pariisiin Cameroon Airlinesin kautta.


title: Garoua

text: Garouan lähettyvillä sijaitsee useita kansallispuistoja, joten se on suosittu turistikohde ja välietappi.


title: Garoua

text: Garouan keskilämpötila vaihtelee talven 25 celsiusasteesta maalis-huhtikuun 32 celsiusasteeseen.


title: Ahmadou Ahidjo

text: Ahmadou Babatoura Ahidjo (24. elokuuta 1924, Garoua – 30. marraskuuta 1989, Dakar) oli kamerunilainen poliitikko ja maansa ensimmäinen presidentti.


title: Ahmadou Ahidjo

text: Ahidjo syntyi Garouassa ja aloitti poliittisen uransa Ranskan Kamerunissa 1940-luvulla. Hän nousi vuonna 1960 itsenäisen Kamerunin ensimmäiseksi presidentiksi. Hänet valittiin uusille kausille vuosina 1965, 1970, 1975 ja 1980. Vuonna 1976 hän kielsi kaikki muut poliittiset puolueet paitsi omansa. Ahidjo erosi virasta 6. marraskuuta 1982. Hänen seuraajakseen nousi Paul Biya.


title: Ahmadou Ahidjo

text: Loppuelämänsä Ahidjo asui Ranskassa ja Senegalissa. Hän kuoli Dakarissa, Senegalin pääkaupungissa vuonna 1989.


title: Pointe-Noire

text: Pointe-Noire on Kongon tasavallan toiseksi suurin kaupunki ja Kouiloun maakunnan pääkaupunki. Se sijaitsee niemekkeellä Pointe-Noirenlahden ja Atlantin valtameren välissä. Kaupungin väkiluku on 715 334 (2007).


title: Pointe-Noire

text: Pointe-Noire sijaitsee Angolalle kuuluvat Cabindan kaistaleen pohjoispuolella, lähellä vanhaa Luangun kaupunkia. Kaupunki sijaitsee alueella, jota asuttivat alun perin kongoihin kuuluvat vilit. Kaupunkiin on kuitenkin sittemmin muuttanut paljon väkeä muualta sekä Kongosta että ulkomailta. Kaupungin valtakieli on kituba, mutta myös kongoa ja ranskaa puhutaan laajalti.


title: Pointe-Noire

text: Pointe-Noiresta lähtee 1924-1934 rakennettu rautatie Kongon pääkaupunkiin Brazzavilleen. Satama valmistui 1939. Siellä on myös kansainvälinen lentokenttä. Kaupunki on Le Havren (Ranska) ystävyyskaupunki.


title: Pointe-Noire

text: Pointe-Noire on Kongon tasavallan liike-elämän keskus, mikä suurimmaksi osaksi perustuu rannikon lähellä tapahtuvaan öljyntuotantoon. Toinen tärkeä talouden ala on kalateollisuus. Pointe-Noiressa on myös Kongon suurin satama, jonka kautta Brazzavilleen suuntautuva tavaraliikenne kulkee.


title: Vasco da Gama -silta

text: Vasco da Gama -silta () on Euroopan toiseksi pisin silta (17 185 m). Se sijaitsee Lissabonin lähituntumassa Portugalissa ja ylittää Tajo-joen. Silta rakennettiin vuosina 1995–1998.


title: Centre-Nord

text: Centre-Nord on hallintoalue Burkina Fasossa. Sen pääkaupunki on Kaya. Vuoden 2006 väestönlaskennan mukaan alueella on 1 202 025 asukasta. Sen pinta-ala on 18 212, 19 508 tai 19 677 neliökilometriä.


title: Centre-Nord

text: Vuonna 2001 perustettu alue käsittää 6,6 prosenttia Burkina Fason pinta-alasta. Se rajoittuu pohjoisessa Sahelin, idässä Estin, etelässä Centre-Estin ja Plateau-Centralin ja lännessä Nordin alueisiin.


title: Centre-Nord

text: Maisemaa leimaavat 300–350 metriä korkea puolitasanko, Nakambén ja Sirban laaksot sekä Bamin tasalakiset kukkulajonot. Jokia ovat Nakambé eli Valkoinen-Volta sekä Nigerin vesistöön kuuluvat Faga, Sirba ja Gourouol. Alueella on muutamia järviä ja lukuisia patoaltaita. Hyötykaivannaisia ovat kulta, timantit, rautamalmi ja tuffi.


title: Centre-Nord

text: Alue kuuluu pohjoisessa Sahelin ja etelässä Sudanin ilmastovyöhykkeisiin. Vuotuinen sademäärä on 600–750 millimetriä. Sadekausi kestää pohjoisessa kesäkuusta syyskuuhun. Keskilämpötilat vaihtelevat joulu-tammikuun 17 ja maalis-huhtikuun 40 asteen välillä. Kuivana aikana puhaltaa harmattan ja sadeaikana monsuuni.


title: Centre-Nord

text: Kasvillisuus on etelässä metsäsavannia ja pohjoisessa pensasaroksi muuttuvaa heinäsavannia. Suojeltuja metsäalueita ovat Dem, Nakambé, Tougouri ja Yabo, joiden yhteispinta-ala on 2 650 hehtaaria. Eläinkuntaan kuuluvat lukuisat lintulajit, virtahevot ja pyhinä pidetyt krokotiilit.


title: Centre-Nord

text: Alueeseen kuuluu kolme provinssia, 28 departementtia, kolme kaupunkikuntaa, 25 maalaiskuntaa ja 888 kylää. Provinssit ovat Bam, Namentenga ja Sanmatenga. Kaupunkeja ovat provinssien keskukset Boulsa, Kaya ja Kongoussi.


title: Centre-Nord

text: Alueella asuu 8,6 prosenttia Burkina Fason väestöstä. Kaupunkiväestön osuus on 8,1 prosenttia, mikä on huomattavasti alle maan keskiarvon (22,7 %).


title: Centre-Nord

text: Asukkaat ovat etupäässä moseja ja fulbeja. Mooren kieltä puhuu 86,7 ja fulania 9,1 prosenttia. Muslimeja on 59,7, animisteja 23,6, katolisia 13,9 ja protestantteja 2,2 prosenttia.


title: Centre-Nord

text: Kayan kautta kulkee Ouagadougoun ja Dorin välinen päällystetty maantie RN3. Kongoussiin johtaa Ouagadougousta päällystetty maantie RN22 ja päällystämätön RN15 yhdistää provinssien keskukset toisiinsa. Ouagadougoun ja Kayan välinen rautatie ei ole ollut käytössä sitten vuoden 1997.


title: Centre-Nord

text: Seudun pääelinkeinot ovat maanviljely ja osin transhumanssiin perustuva karjanhoito, joita harjoittaa yli 90 prosenttia väestöstä. Tärkeimmät viljelykasvit ovat hirssi, durra, maissi, riisi, lehmänpapu, maapapu ja bataatti. Myytäväksi kasvatetaan maapähkinää, seesamia, puuvillaa ja soijaa. Puutarhaviljely tuottaa sipulia, tomaatteja, munakoisoa, kaalia, herneitä, perunaa, vesimeloneja, chiliä, okraa, porkkanaa, valkosipulia, pippuria ja salaattia. Tuotantoeläimiä ovat naudat, lampaat, vuohet, siat, aasit, hevoset ja siipikarja.


title: Centre-Nord

text: Muita elinkeinoja ovat kalastus, liikenne, kauppa ja käsityöammatit. Provinssi- ja kuntakeskusten toreilla tapahtuva kaupankäynti keskittyy maataloustuotteisiin, karjaan, käsityöesineisiin ja teollisuustavaroihin. Alueella toimivat Bissa Goldin ja Taparkon teolliset kultakaivokset. Kultaesiintymiä hyödynnetään myös perinteisin menetelmin. Jalostusteollisuutta ei ole juuri lainkaan. Matkailu alueelle on vähäistä.


title: Centre-Nord

text: Vuonna 2012–2013 koulua kävi 71,3 prosenttia alakouluikäisistä (tytöistä 68,8 %), mikä on alle maan keskiarvon (81,3 ja 81 %). Kayassa toimii tekninen korkeakoulu. Terveyspalveluihin kuuluu Kayan aluesairaala, neljä poliklinikkaa ja 127 terveys- ja sosiaalikeskusta. Yleisimmät sairaudet ovat malaria, ripulitaudit ja hengityselinten tulehdukset. Vesihuolto käsittää kaivoja, porakaivoja, vesiposteja ja provinssikeskusten vesijohtoverkot. Puhtaan juomaveden ulottuvilla on 70,3 prosenttia väestöstä.


title: Jon Buckland

text: Jonathan Mark Buckland (usein Jon tai Jonny Buckland, s. 11. syyskuuta 1977 Lontoo, Englanti) on brittiyhtye Coldplayn kitaristi.


title: Jon Buckland

text: Buckland syntyi Lontoossa, Englannissa. Hän asui siellä nelivuotiaaksi asti, jolloin hänen perheensä muutti Pohjois-Walesiin, Pantymwyn-nimiselle paikkakunnalle. Musiikkialalle häntä innosti isoveli, joka oli suuri My Bloody Valentine -fani. Buckland alkoi soittaa kitaraa 11-vuotiaana The Stone Rosesin innoittamana. Buckland opiskeli walesilaisessa Alun Schoolissa ja muutti myöhemmin Lontooseen opiskelemaan tähtitiedettä ja matematiikkaa University College Londonissa (UCL), jossa hän myös tutustui tuleviin yhtyetovereihinsa.


title: Jon Buckland

text: Bucklandin musiikillisia vaikuttajia ovat olleet Ride, George Harrison ja Jimi Hendrix, ja kuten esikuvansa, hänkin käyttää usein slide-soittotyyliä.


title: Jon Buckland

text: Buckland on myös vieraillut Echo & the Bunnymenin laulajan Ian McCullochin "Slideling"-soololevyllä ja esiintynyt zombielokuvassa "Shaun of the Dead" yhdessä Chris Martinin kanssa.


title: Jon Buckland

text: Nykyisin Buckland asuu Lontoossa pitkäaikaisen naisystävänsä, korusuunnittelija Chloe Lee-Evansin kanssa. Heidän ensimmäinen lapsensa, tytär Violet, syntyi marraskuussa 2007. He avioituivat marraskuussa 2009.


title: Pirates of the Caribbean (huvipuistolaite)

text: Pirates of the Caribbean on yksi tunnetuimmista ja suosituimmista Disneyland-, Walt Disney World -, Tokio Disneyland - ja Disneyland Paris -huvipuistojen nähtävyyksistä. Se sisältää merirosvoaiheisen veneajelun, jonka tarina esitetään Audio-Animatronic -nukkehahmoilla ja äänitehosteilla. Alkuperäinen "Pirates" avattiin Kalifornian Disneylandiin 18. syyskuuta 1967 viimeisenä laitteena, jonka suunnitteluun vuotta aikaisemmin kuollut Walt Disney oli osallistunut.


text: Pariisin Disneylandissa Karibian merirosvot löytyy Adventurelandista. Ulkoisesti se muistuttaa Karibian saaren linnoitusta ja jonotusalueella vierailija imeytyy täysin vaikutelmaan, että paikka todellakin on linnoitus Karibian yössä, ja että hän astelee sisään salaista sisäänkäyntiä pitkin, joka johtaa linnoituksen uumeniin. Linnoitus on rähjäinen kuin taistelun jäljiltä ikään kuin varoittaen, että kutsumattomille vieraille ei käy hyvin.


text: Linnan uumenista löytyy salainen laivalaituri, jota kaapparit käyttävät saaliin piiloittamiseen. Vierailija hyppää veneen kyytiin ja seikkailu Karibian yössä voi alkaa.


text: Teknisesti Pariisin versio on edistynein. Tarinan kertomisessa hyödynnetään erilaisia elokuvien tekemisessä käytettäviä lavaste- ja tehostekikkoja. Jo pelkästään tarinan viimeiseen näytökseen käytetään 72 erikoistehostetta. Miekkailevat merirosvot olivat senhetkisen Audio-Animatronic-tekniikan huippusaavutus.


text: Menestynyt seikkailuelokuva "" pohjautuu vahvasti tähän huvipuistonähtävyyteen. Osa musiikista ja tilanteista on suoraan teemapuiston nähtävyydestä. Elokuvasta tutut hahmot on kuitenkin lisätty Disneylandin, Walt Disney Worldin ja Tokio Disneylandin nähtävyyksiin jälkikäteen. Disneyland Parisin nähtävyydessä itsessään ei esiinny elokuvan päätähtiä, mutta nähtävyyden ulkopuolella saattaa tavata imitoijan.


title: Ouagadougoun kansainvälinen lentoasema

text: Ouagadougoun kansainvälinen lentoasema sijaitsee Burkina Fasossa noin kolmen kilometrin päässä pääkaupungista Ouagadougousta. Vuonna 2004 lentoasemaa käytti 241 466 matkustajaa.


title: EppuPopedaNormaali

text: EppuPopedaNormaali oli loppuvuodesta 1987 toiminut Eppu Normaalin ja Popedan yhteinen kiertue ja projekti. Molempien yhtyeiden 10-vuotisjuhlaa juhlistanut kiertue järjestettiin 27. marraskuuta – 6. joulukuuta ja se kattoi yhteensä kymmenen esiintymistä.


title: EppuPopedaNormaali

text: EppuPopedaNormaali julkaisi myös singlen "20 vuotta sikana / Hyvä kankkunen". Single julkaistiin 16. marraskuuta 1987, ja se oli samalla kaikkien aikojen ensimmäinen CD-formaatissa julkaistu single Suomessa, tosin single julkaistiin myös vinyylilevynä. Singlen A-puolella kappaleen ”20 vuotta sikana” esittää Eppu Normaali, ja sen sävellyksestä vastasi Costello, sanoittamisesta Martti Syrjä ja sovittamisesta Costello ja Juha Torvinen, kun taas B-puolella kappaleen ”Hyvä kankkunen” esittää Popeda ja sen on säveltänyt Pantse ja sanoittanut Pate Mustajärvi.


title: Aero Mongolia

text: Aero Mongolia () on mongolialainen yksityisomisteinen lentoyhtiö, joka on perustettu vuonna 2002. Yhtiön solmukohtana toimii Ulan Batorissa sijaitseva Chinggis Khaanin kansainvälinen lentoasema. Myös yhtiön pääkonttori sijaitsee Ulan Batorissa.


title: Aero Mongolia

text: Aero Mongolia lentää kahdella Fokker 50 -koneellaan kuuteen kohteeseen Pohjois-Aasiassa.


title: Aero Mongolia

text: Aero Mongolia perustettiin vuonna 2002 ja se aloitti lentonsa 25. toukokuuta 2003. Yhtiön perusti mongolian kansallinen lentoyhtiö MIAT Mongolian Airlines kansainvälistä syöttöliikennettä varten. Yhtiö sai ensimmäisen Fokker 50 -koneensa joulukuussa 2002 ja vuokratun Fokker 100 -koneen tammikuussa 2006. Isomman koneen myötä yhtiö aloitti lennot Etelä-Korean Cheongjuun. Aero Mongolia vuokrasi toisen Fokker 100 -koneen saman vuoden kesäkuussa ja vuoden lopulla yhtiö avasi uuden reitin Tianjiniin, Kiinaan.


title: Aero Mongolia

text: 31. lokakuuta 2007 Aero Mongolia menetti liikennöintilupansa turvallisuuden laiminlyönnin seurauksena. Yhtiö sai lupansa takaisin vuonna 2008 ja aloitti liikennöinnin uudelleen kahdella Fokker 50 -koneella Fokker 100 -koneiden leasing-sopimusten päätyttyä.


title: Aero Mongolia

text: Aero Mongolia lentää kuuteen kohteeseen, joista yksi sijaitsee Kiinassa.


title: Aero Mongolia

text: Aero Mongolialla on ollut lisäksi vuokrattuna kaksi Fokker 100 -konetta. Yhtiön laivaston keski-ikä oli tammikuussa 2010 17,7 vuotta. Yhtiö ilmoitti 26.1.2010 neuvottelevansa kolmannen Fokker 50 -koneen hankkimisesta laivastoon.


title: Guy Berryman

text: Guy Rupert Berryman (s. 12. huhtikuuta 1978 Kirkcaldy, Skotlanti) on brittiläisen Coldplay-yhtyeen basisti.


title: Guy Berryman

text: Berryman syntyi Skotlannissa, mutta muutti 12-vuotiaana Kentiin, Englantiin. Hän on soittanut bassokitaraa 13-vuotiaasta lähtien. Hän kasvoi funk- ja groovemusiikin parissa ja keräilee yhä kyseisten tyylilajien harvinaisia levyjä. Sunday Timesin mukaan hänen netto-omaisuutensa on 25 miljoonaa puntaa. Berrymanin musiikillisia vaikuttajia ovat olleet muiden muassa James Brown, The Beatles, Kool & the Gang ja Pink Floyd.


title: Guy Berryman

text: Berrymanin isä oli insinööri, joka työskenteli Kanaalin tunnelin parissa. Yliopistoon mennessään myös Guy Berryman valitsi alakseen tekniikan mutta vaihtoi sen myöhemmin arkkitehtuuriopintoihin. Vuoden kuluttua hän keskeytti opintonsa keskittyäkseen Coldplayhyn ja basistin uraan. Coldplayn muiden jäsenten jatkaessa opintojaan Guy työskenteli baarimikkona paikallisessa pubissa. Ennen Coldplayn perustamista University College Londonissa Berryman oli kouluaikoinaan yhtyeessä nimeltä Time Out.


title: Guy Berryman

text: Syksyllä 2004 Berryman ja Coldplayn rumpali Will Champion vierailivat a-ha-yhtyeen kosketinsoittaja Magne Furuholmenin ensimmäisellä sooloalbumilla nimeltään "Past Perfect Future Tense".


title: Guy Berryman

text: Vuonna 2004 Berryman avioitui lapsuudenystävänsä Joanna Bristonin kanssa. He erosivat vuonna 2007. Heillä on vuonna 2006 syntynyt tytär. Vuonna 2014 Berryman kihlautui hollantilaismalli Keshia Gerritsin kanssa.


title: Air Tanzania

text: Air Tanzania on tansanialainen lentoyhtiö. Se perustettiin 10. maaliskuuta 1977. Yhtiön omisti alun perin Tansanian hallitus, mutta sen yksityistäminen aloitettiin vuonna 2001.Joulukuussa 2015:Aiemmin käytössä olleita konetyyppejä:


title: Perry Smith

text: Perry Edward Smith (27. lokakuuta 1928 – 14. huhtikuuta 1965) toteutti Richard Hickockin kanssa 15. marraskuuta 1959 suurta huomiota herättäneen Clutterin nelihenkisen viljelijäperheen murhan. Smith ja Hickock saatiin kiinni vuoden 1959 lopussa Las Vegasissa. Heidät tuomittiin pitkän oikeusprosessin jälkeen kuolemaan, ja heidät hirtettiin 14. huhtikuuta 1965.


title: Perry Smith

text: Kirjailija Truman Capote teki Clutterin murhista dokumentaarisen romaanin "Kylmäverisesti" ("In Cold Blood"), mikä teki Capotesta yhden Yhdysvaltojen kuuluisimmista kirjailijoista. Vuonna 1967 Richard Brooks teki kirjasta samannimisen elokuvan, jossa Perry Smithiä esitti Robert Blake. Bennett Miller ohjasi vuonna 2005 Truman Capoten elämästä elokuvan nimeltä "Capote", jossa Perry Smithiä esitti Clifton Collins Jr.


title: Ashley Jones

text: Ashley Aubra Jones (s. 3. syyskuuta 1976 Memphis, Tennessee) on yhdysvaltalainen näyttelijä, joka tunnetaan parhaiten roolistaan Bridget Forresterina televisiosarjassa "Kauniit ja rohkeat".


title: Ashley Jones

text: Jones nousi kuuluisuuteen esiintyessään televisiosarjassa "Tunteita ja tuoksuja", jossa hän esitti Megan Dennison Viscardia. Hän oli mukana sarjassa vuosina 1997–2000 ja teki vierailun sarjassa vuonna 2001. Jones on naimisissa näyttelijä Noah Nelsonin kanssa.


title: Kayla Ewell

text: Kayla Noelle Ewell (s. 27. elokuuta 1985 Long Beach, Kalifornia) on yhdysvaltalainen näyttelijä, joka tunnetaan parhaiten roolistaan Caitlin Ramirezina pitkäaikaisesta saippuaoopperasta "Kauniit ja rohkeat", Maureen Sampsonina NBC:n "Freaks and Geeks" -sarjassa sekä Vicki Donovanin CW:n hittisarjassa "The Vampire Diaries".


title: Kayla Ewell

text: Ewell syntyi Long Beachilla, Kaliforniassa ja varttui Seal Beachilla, jossa hän opiskeli tanssia, laulua ja näyttelemistä "Orange County Song & Dance Company"ssä. Agentti huomasi Ewellin näyttelytunnilla vuonna 1999 ja pyysi tätä koe-esiintymiseen. Ewell valmistui Los Alamitos High Schoolista vuonna 2003.


title: Kayla Ewell

text: Vuonna 2000 Ewell esiintyi televisiosarjassa "Freaks and Geeks" näytellen Maureen Sampsonia muun muassa jaksossa "Carded and discarded". Seuraavaksi Ewell sai roolin saippuasarjasta Kauniit ja rohkeat", jossa hän näytteli vuosina 2004–2005 ja vieraili muun muassa seuraavissa sarjoissa: "O.C.", "Käytäväpeliä", "Veronica Mars", "Kodinpuolustaja" ja "Entourage".


title: Kayla Ewell

text: Ewell näytteli CW:n uudessa draamasarjassa "The Vampire Diaries" seitsemän ensimmäisen jakson ajan vuonna 2009. Ewell kuitenkin vihjasi marraskuussa 2009 saattavansa palata takaisin sarjaan. Sarjan luoja Kevin Williamson on kuitenkin sanonut ettei hahmo palaa enää sarjaan.


title: Shaman Spirits

text: Oy Shaman Spirits Ltd perustettiin Tyrnävän perunanviljelijöiden aloitteesta vuonna 1998. Shaman Spirits valmistaa maustamattomia ja maustettuja alkoholijuomia. Aluksi tuotannossa hyödynnettiin perunaa, mutta myöhemmin on siirrytty muihin raaka-aineisiin. Tyrnävän tehtaan tuotantokapasiteetti 2016 alussa oli 5 miljoonaa pulloa vuodessa.


title: Shaman Spirits

text: Helmikuussa 2005 Shaman Spirits osti kuopiolaisen Viinaxin tuotannon tavara- ja tuotemerkkeineen. 2016 Shaman Spirits hankki Global Drinks Finland Oy solmivat esikauppasopimuksen, jossa Laplandia-, Moses- ja Finntastic-brändit siirtyivät Shaman Spiritsin omistukseen ja hallintaan. Lisäksi Global Drinks Finland Oy:n työntekijät siirtyivät Shaman Spiritsin palvelukseen 1.8.2016 alkaen.


title: Shaman Spirits

text: Vuonna 2015 yrityksen liikevaihto oli 1 523 656,52€. Vuoden 2016 ensimmäinen vuosineljännes oli yhtiön kaikkien aikojen paras myynnillisesti liikevaihdon ollessa n. 400 000 €. Koko vuoden liikevaihdon on arvioitu olevan vuonna 2016 n. 2,2-2,3 milj. €, jossa olisi kasvua edelliseen vuoteen verrattuna n. 50 %. Myynti on jatkanut kasvuaan erittäin voimakkaasti, ja kasvu on tullut lähes täysin viennistä.


title: Jack Wagner

text: Jack Wagner (oik. Peter John Wagner, s. 3. lokakuuta 1959 Washington, Missouri) on yhdysvaltalainen näyttelijä, joka tunnetaan esimerkiksi rooleistaan Melrose Placen Peter Burnsina ja Kauniiden ja rohkeiden Nick Maronena. Hän on myös ohjannut joitakin Melrose Placen jaksoja. Hän ollut ehdokkaana Daytime Emmy -palkinnon saajaksi suorituksestaan sarjoissa General Hospital ja Kauniit ja rohkeat.


title: Jack Wagner

text: Wagner on ollut kerran naimisissa ja hänellä on kaksi lasta.


title: Heather Locklear

text: Heather Deen Locklear (s. 25. syyskuuta 1961 Westwood, Los Angeles, Kalifornia) on yhdysvaltalainen näyttelijä, joka tunnetaan parhaiten rooleistaan "Dynastian" Sammy Jo Carringtonina ja "Melrose Placen" Amanda Woodwardina.


title: Heather Locklear

text: Locklear on ollut kahdesti naimisissa. Hänen ensimmäinen liittonsa Tommy Leen kanssa kesti toukokuusta 1986 elokuuhun 1993. Locklear meni naimisiin Bon Jovi -yhtyeen kitaristin Richie Samboran kanssa joulukuussa 1994 Pariisissa. Heillä on yksi lapsi, Ava Elizabeth-niminen tytär (s. 1997). Locklearin ja Samboran avioliitto päättyi helmikuussa 2006 Locklearin hakiessa avioeroa.


title: Heather Locklear

text: Locklear on kärsinyt päihderiippuvuudesta jo pitkään. Hän joutui vuonna 2008 vieroitushoitoon, jouduttuaan kiinni rattijuopumuksesta. Vuonna 2012 hän joutui psykiatriseen hoitoon ja jälleen vuonna 2017 vieroitushoitoon. Hänet pidätettiin helmikuussa 2018 väkivaltaisesta käytöksestä ja poliisin kimppuun käymisestä ja marraskuussa 2018 hänet toimitettiin jälleen psykiatriseen hoitoon.


title: Pussipäästäiset

text: Pussipäästäiset ovat eteläamerikkalaisia pieniä päästäismäisiä pussieläimiä, joita kutsuttiin aiemmin inkapäästäisiksi. Pussipäästäisiä on jäljellä kuusi lajia yhdessä lahkossa ("Paucituberculata") ja heimossa ("Caenolestidae").


title: Pussipäästäiset

text: Nisäkäsnimistötoimikunnan ehdotus pussipäästäisten uudeksi suomenkieliseksi nimeksi on "supiaisopossumit". Supiainen on päästäisen kansanomainen nimitys. Ehdotettu nimi supiaisopossumit voi olla sikäli harhaanjohtava, että pussipäästäiset eivät ole läheistä sukua päästäisopossumeille ("Monodelphis"), jotka kuuluvat pussirottien ("Didelphimorphia") lahkoon.


title: Pussipäästäiset

text: Pussipäästäiset elävät Andien syrjäisissä metsissä ja ruohomailla. Hyönteissyöjien puuttuessa Etelä-Amerikasta pussipäästäiset täyttävät niiden ekologisen lokeron.


title: Pussipäästäiset

text: Kooltaan pussipäästäiset vastaavat pientä rottaa (9–14 cm). Niillä on ohuet raajat, pitkä ja teräväkärkinen kuono sekä hoikka ja karvainen häntä. Pussipäästäiset syövät lähinnä pieniä eläimiä, kuten hyönteisiä, kastematoja ja pieniä selkärankaisia. Pussipäästäisillä on pienet silmät ja heikko näkö. Ne saalistavat pääasiassa varhain aamulla tai yöllä käyttäen kuuloaan sekä pitkiä ja herkkiä viiksikarvojaan saaliin paikallistamiseen.


title: Pussipäästäiset

text: Pussipäästäiset tunnetaan melko huonosti niiden eristäytyneen asuinympäristön takia. Niitä on aiemmin luultu harvinaisiksi, mutta uusimmat tutkimukset osoittavat, että eläimet ovatkin oletettua yleisempiä.


title: Zarah Leander

text: Zarah Stina Leander (alk. Sara Stina o.s. Hedberg, vuodesta 1956 Hülphers; 15. maaliskuuta 1907 Karlstad, Ruotsi – 23. kesäkuuta 1981 Tukholma) oli ruotsalainen näyttelijä ja laulaja, joka oli toisen maailmansodan aikaan suuri filmitähti Saksassa.


title: Zarah Leander

text: Leanderin esiintyjänura alkoi vuonna 1929 Ernst Rolfin kabareekiertueella, jolle hänet oli värvätty kiertueen primadonnan Margit Rosengrenin sijaiseksi. Hän esitti Greta Garbon roolissa kappaleen ”Vill ni se en stjärna?”, josta oli tuleva hänen nimikkolaulunsa. Seuraavana vuonna hän esiintyi neljässä kabareessa Tukholmassa, näytteli elokuvassa ja teki ensimmäiset levytyksensä, joiden joukossa oli versio Marlene Dietrichin tunnetuksi tekemästä kappaleesta ”Falling in Love Again”. Läpimurto tapahtui vuonna 1931 Lehárin operetissa "Iloinen leski", jossa hän esiintyi Hanna Glavarin roolissa. Seuraavina vuosina häntä kysyttiin niin Skandinaviaan, Keski-Eurooppaan kuin Hollywoodiinkin, jossa työskenteli siihen aikaan useita muitakin ruotsalaisia näyttelijöitä ja ohjaajia. Kahden kouluikäisen lapsen äitinä hän ei pitänyt Hollywoodia sopivana vaihtoehtona, vaan lähti töiden perään Manner-Eurooppaan. Kansainvälisenä läpimurtona oli Ralph Benatzkyn operetti "Axel an der Himmelstür", jota esitettiin Wienin Theater an der Wienissä vuonna 1936.


title: Zarah Leander

text: Seuraavana vuonna hän teki ensimmäisen elokuvaroolinsa Saksassa. Kansallissosialistisen Saksan Universum Film AG -yhtiölle tehtyjä, melodramaattisiksi luokiteltavia elokuvia kertyi yhteensä kymmenen. Lisäksi hän teki lukuisia suosittuja levytyksiä Saksassa, joukossa kappaleet ”Ich steh’ im Regen”, ”Ich weiss es wird einmal ein Wunder gescheh’n”, ”Nur nicht aus Liebe weinen” ja ”Der Wind hat mir ein Lied erzählt”. Leanderin hyvä saksan kielen taito perustui Riian-vuosiin, jolloin hän oli opiskellut laulua.


title: Zarah Leander

text: Leander palasi Ruotsiin vuonna 1943, mutta häneen suhtauduttiin kylmäkiskoisesti monen vuoden ajan, koska hän oli työskennellyt natsien palveluksessa. Hänen uransa saattoi jatkua Ruotsissa vasta 1950-luvun puolella.


title: Zarah Leander

text: Sittemmin Leander teki konttoritöitä Tukholmassa. Hän esiintyi useasti myös Suomessa ja järjesti jäähyväiskiertueensa vuonna 1973. Hän jäi eläkkeelle viihdemailmasta vuonna 1981. Samana vuonna hän kuoli Tukholmassa aivohalvaukseen.


title: Zarah Leander

text: Zarah Leander oli naimisissa kolmesti: näyttelijä Nils Leanderin, lehtimies Vidal Forsellin ja viimeksi suomalaistaustaisen pianisti-kapellimestarin Arne Hülphersin (1904–1978) kanssa. Hänen kaksi lastaan, Göran ja Boel, olivat syntyneet ensimmäisestä avioliitosta Nils Leanderin kanssa.


title: Marika Krook

text: Marika Krook (s. 27. lokakuuta 1972 Tukholma, Ruotsi) on suomalainen oopperalaulaja, äänialaltaan sopraano, ja näyttelijä.


title: Marika Krook

text: Krook on opiskellut Sibelius-Akatemiassa. Hän teki oopperadebyyttinsä Vaasan Oopperan Madama Butterflyssä. Vuonna 1992 hän voitti Tallinnan kansainvälisen oopperalaulukilpailun. Krook on myös näytellyt monissa musikaaleissa, kuten "Sound of Musicissa" Helsingin Svenska Teaternissa sekä näytellyt Claes Olssonin elokuvassa "Ihanat naiset rannalla" (1998). Vuonna 1998 hän osallistui Edea-yhtyeen laulajana Eurovision laulukilpailuun kappaleella ”Aava” voitettuaan Suomen karsinnat.


title: Marika Krook

text: 2000-luvun alussa Krook alkoi kärsiä sairaudesta, jonka oireisiin kuului jalkojen liikuttamisen kykenemättömyys ja niiden tunnottomuus. Myöhemmin hänellä todettiin selkärankatulehdus, jonka ennuste oli huono. Krook löysi myöhemmin italialaisen vatsalääkärin, jonka mukaan Suomessa tehdyt diagnoosit olivat vääriä ja kyse oli vatsaongelmista. Hän toipui sairaudesta ruokavaliomuutosten avulla. Hän on julkisesti kertonut myös kärsineensä lähes koko uransa ajan esiintymispelkoa ja saaneensa paniikkikohtauksia ennen keikkoja.


title: Marika Krook

text: Krookin perheeseen kuuluvat suomalais-italialainen avopuoliso Petri Viglione sekä lapset Nicole Krook-Viglione (s. 2008) ja Tobias Krook-Viglione (s. 2013).


title: Mark Recchi

text: Mark Recchi (s. 1. helmikuuta 1968 Kamloops, Brittiläinen Kolumbia, Kanada) on kanadalainen entinen jääkiekkoilija. Hänen pelipaikkansa oli oikea laitahyökkääjä. Recchi ylitti urallaan 1 500 pisteen rajan ja voitti Stanley Cupin kolmesti. Hän on myös voittanut maailmanmestaruuden. Recchi päätti pitkän uransa keväällä 2011 voitettuaan kolmannen Stanley Cup -mestaruutensa. Hän on yksi kymmenestä pelaajasta NHL:n historiassa, joka on voittanut Stanley Cupin kolmessa eri seurassa.


title: Mark Recchi

text: Recchi aloitti WHL-juniorisarjassa vuonna 1985 New Westminster Bruins -joukkueessa. Vuonna 1986 hän siirtyi edustamaan kotikaupunkinsa Kamloops Blazersia. Toisella Blazers-kaudellaan Recchi teki runkosarjassa 154 pistettä 62 ottelussa ja oli pudotuspelien tehokkain pelaaja 31 pisteellään. Hänet valittiinkin sarjan tähdistökentälliseen.


title: Mark Recchi

text: Recchi teki suuren vaikutuksen kotikaupunkinsa joukkueessa. Hänet valittiin vuosituhannen vaihteessa Kamloopsin 1900-luvun parhaaksi miesurheilijaksi. Tämän muistoksi paikallisen jäähallin edestä kulkeva tie nimettiin Mark Recchi Wayksi.


title: Mark Recchi

text: Pittsburgh Penguins varasi Recchin vuoden 1988 neljännellä kierroksella. Hänen varauksensa jäi vasta neljänteen kierrokseen, sillä NHL-joukkueiden kykyjenetsijät pitivät häntä liian pienenä NHL:ään, mutta Pittsburgh halusi miehen. Recchi aloitti NHL-uransa kaudella Pittsburghissa. Ensimmäisellä kaudellaan hän kuitenkin pelasi pääsääntöisesti IHL-joukkue Muskegon Lumberjacksissa. IHL:ssa Recchi valittiin kauden päätteeksi sarjan kakkostähdistöön ja oli auttamassa Muskegonin sarjan mestaruuteen. Toisen ammattilaiskautensa Recchi aloitti farmissa todella tehokkaasti ja sai pian noston Pittsburghiin. Hänet laskettiin vielä tulokkaaksi ja oli 30 osumallaan lopulta tulokkaiden maalitilaston kakkonen.


title: Mark Recchi

text: Kausi päättyi Pittsburghin ja Recchin osalta parhaalla mahdollisella tavalla, eli joukkue voitti Stanley Cupin. Recchi oli joukkueen avainpelaajia tehden 113 pistettä runkosarjassa ja 34 pudotuspeleissä. Hän pelasi myös kauden aikana uransa ensimmäisen . Kuitenkin kesken seuraavan kauden Recchi kaupattiin Philadelphia Flyersin yhdessä Brian Benningin ja ensimmäisen kierroksen varausvuoron kanssa. Vaihdossa Pittsburgh sai Rick Tocchetin, Kjell Samuelssonin, Ken Wreggetin ja kolmannen kierroksen varausvuoron.


title: Mark Recchi

text: Philadelphiassa Recchi pelasi kaksi täyttä kautta. Molempien aikana hän teki yli 100 pistettä. Tyngäksi jäänyt kausi alkoi Recchilta ja Philadelphialta kuitenkin huonosti. Philadelphian toimitusjohtaja Bobby Clarke halusi herätellä joukkuettaan pelaajasiirroilla. Recchi kaupattiinkin Montreal Canadiensiin vaihdossa John LeClairiin, Eric Desjardinsiin ja Gilbert Dionneen. Montrealissa Recchi oli edelleen joukkueensa parhaimpia pistemiehiä ja avainpelaajia. Hänen pistemääränsä kuitenkin putosivat huippuvuosista. Kaudella 1996–1997 Recchi pelasi neljännen tähdistöpelinsä ja hänet valittiin tuossa ottelussa kentän arvokkaimmaksi pelaajaksi.


title: Mark Recchi

text: Kaudella siirtorajan kynnyksellä Recchi myytiin takaisin Philadelphiaan, josta Montreal sai vastineeksi Dainius Zubrusin ja kaksi varausoikeutta. Seuraavalla kaudella Recchi oli Philadelphian paras pistemies ja hänet valittiin joukkueen tärkeimmäksi pelaajaksi. Tällä kertaa Recchi pelasi Philadelphiassa viisi täyttä kautta.


title: Mark Recchi

text: Kesällä 2004 Recchi teki sopimuksen Pittsburghin kanssa. Hänen paluuta Pittsburghin jouduttiin kuitenkin odottamaan vuoden, sillä kausi peruuntui työsulun takia. Kausi oli Pittsburghille paha pettymys. Recchi kumosi myös sopimuksessaan olleen kauppaamisen estävän pykälän ja hänet treidattiin tuntia ennen siirtoajan umpeutumista Carolina Hurricanesiin vaihdossa Niklas Nordgreniin, Krystofer Kolanosiin ja yhteen varausoikeuteen. Siirto kannatti, sillä Carolina voitti myöhemmin keväällä seuran ensimmäisen Stanley Cupin. Voitto oli Recchin uran toinen.


title: Mark Recchi

text: Kesällä 2006 Recchistä tuli taas vapaa pelaaja, sillä Carolina ei käyttänyt miehen sopimuksessa ollutta optiovuotta. Recchi teki jo toisen paluunsa Penguinsiin. Tammikuussa 2007 Recchi teki uransa 500:nnen maalinsa NHL:n runkosarjassa Dallas Starsia vastaan.


title: Mark Recchi

text: Kaudella Recchi putosi Pittsburghin kokoonpanosta ja joutui istumaan monta peliä katsomossa. Lopulta joulukuun alussa Recchi laitettiin waiver-listalle, josta mikä tahansa joukkue voisi ottaa hänet vapaasti. Koska mikään joukkue ei ollut tuossa vaiheessa Recchistä kiinnostunut, hänet lähetettiin AHL-joukkue Wilkes-Barre/Scranton Penguinsiin. Siellä hän ei kuitenkaan pelannut yhtään ottelua, koska Pittsburgh nosti seuraavana päivänä Recchin takaisin kokoonpanoonsa ja mies joutui uudestaan waiver-listalle. 8. joulukuuta 2007 Atlanta Thrashers nappasi Recchin itselleen. Recchi pelasi ensimmäisen ottelunsa Thrashersin riveissä 12.11.2007 Boston Bruinsia vastaan ja tehden avausottelussaan kaksi maalia.


title: Mark Recchi

text: Recchi teki kesällä 2008 vuoden sopimuksen Tampa Bay Lightningin kanssa. Recchi pelasi hyvin Tampassa tehden 45 pistettä, mutta hänet kaupattiin maaliskuussa 2009 viidennen kerran urallaan siirtoajan viimeisenä päivänä. Recchi siirtyi Boston Bruinsiin toisen kierroksen varausoikeuden kanssa. Tampa Bay sai kaupassa Matt Lashoffin ja Mārtiņš Karsumsin.


title: Mark Recchi

text: Recchi voitti uransa kolmannen Stanley Cupin Boston Bruinsissa kauden päätteeksi. Recchi päätti lopettaa pelaajauransa kyseiseen kauteen.


title: Mark Recchi

text: Recchi edusti ensimmäisen kerran Kanadaa arvoturnauksessa nuorten maailmanmestaruuskilpailuissa vuonna 1988


title: Mark Recchi

text: Ensimmäisen aikuisten arvoturnauksensa Recchi pelasi MM-kisoissa 1990. Tämän jälkeen Recchi on pukenut Kanadan paidan myös MM-kisoissa 1993 ja 1997. Vuonna 1997 Kanada voitti maailmanmestaruuden. Olympialaisissa Recchi pelasi Naganossa vuonna 1998.


title: Mark Recchi

text: Recchi on osaomistajana Kamloops Blazersissä. Vuonna 2013 Dallas Stars palkkasi Recchin neuvonantajaksi. Heinäkuussa 2014 Pittsburgh Penguins palkkasi Recchin pelaajien kehitysvalmentajaksi.


title: Mary Higgins Clark

text: Mary Higgins Clark (s. 24. joulukuuta 1927 Bronx, New York) on yhdysvaltalainen jännityskirjailija. Hänen läpimurtoteoksensa oli "Vaanivat silmät" (1977).


title: Mary Higgins Clark

text: Higgins tunnetaan Yhdysvalloissa lempinimellä ”jännityksen kuningatar” ("The Queen of Suspense"). Yhdysvalloissa hänen teoksiaan on myyty yli 70 miljoonaa kappaletta. Monista kirjoista on tehty myös elokuvia. Ranskassa Higgins on luetuin ulkomaalainen kirjailija.


title: Mary Higgins Clark

text: Higgins Clark on saanut lukuisia kirjallisuuspalkintoja ja kunnianosoituksia. Ranskassa hän on saanut muun muassa Grand Prix de Littérature Policièren vuonna 1980 ja Chevalier des Arts et des Lettres -arvon vuonna 2000. Vuonna 2000 Yhdysvaltain jännityskirjailijat valitsivat hänet Edgar-palkinnon suurmestariksi ja perustivat vuonna 2001 hänen nimeään kantavan palkinnon, joka jaetaan Higgins Clarkin traditiota noudattaville jännityskirjailijoille. Lisäksi hän on 17 yliopiston kunniatohtori.


title: Mary Higgins Clark

text: Higgins Clark asuu Saddle Riverissä New Jerseyssä ja kirjoittaa yhä korkeasta iästään huolimatta uusia kirjoja. Clark kirjoittaa kirjoja myös tyttärensä Carol Higgins Clarkin kanssa.


title: Lorenzo Lamas

text: Lorenzo Lamas (s. 20. tammikuuta 1958 Santa Monica, Kalifornia) on yhdysvaltalainen näyttelijä, joka on esiintynyt muun muassa televisiosarjassa "Viinitila Falcon Crest". Hän esiintyi myös saippuasarjassa "Kauniit ja rohkeat" Hector Ramirezin roolissa vuosina 2004–2007 sekä rikossarjassa "Renegade" vuosina 1993–1997. Lamas on ollut neljä kertaa naimisissa ja hänellä on kuusi lasta.


title: Arena (Verona)

text: Veronan Arena on suhteellisen hyvin säilynyt roomalaisajan amfiteatteri Veronassa Italiassa. Se on rakennettu ajanlaskumme ensimmäisen vuosisadan puolivälissä ja on Rooman Colosseumin ja Capuan amfiteatterin jälkeen Italian suurin. Se on ollut Veronan oopperajuhlien tapahtumapaikka vuodesta 1913.


title: Kaarepere

text: Kaarepere () on kylä Viron Jõgevamaalla Jõgevan kunnassa. Kylä sijaitsee viiden kilometrin päässä Palamusesta. Kylä on mainittu ensimmäisen kerran vuonna 1627 ja siellä on kirkko, koulurakennus ja rautatieasema. Rautatie kylän kautta valmistui vuonna 1876.


title: Kaarepere

text: Kaareperen kylässä asuu noin 350 henkeä ja kylän asukastiheys on 45,6 asukasta neliökilometrillä. Kylä on kuntansa toiseksi suurin asutuskeskus Palamusen jälkeen.


title: Schae Harrison

text: Schae Harrison (s. 27. huhtikuuta 1963 Anaheim Hills, Kalifornia) on yhdysvaltalainen näyttelijä. Hänen tunnetuin tv-roolinsa on ohjelmassa Kauniit ja rohkeat, jossa hän esitti Darla Einsteiniä. Schae aloitti sarjassa 1989 ja oli pitkään vain pienessä sivuosassa, myöhemmin Darlasta tuli Thorne Forresterin vaimo ja sitä kautta keskeisempi hahmo. Hahmo ja sitä kautta Schae poistuivat kuitenkin sarjasta heinäkuussa 2006 Darlan kuollessa Taylorin ajaman auton alle.


title: Schae Harrison

text: Harrisonilla on joulukuussa 2003 syntynyt poika, Haven Jude Cain, näyttelijä Mick Cainin kanssa.


title: Kabala

text: Kabala on Koinadugun piirikunnan pääkaupunki Sierra Leonen pohjoisosassa. Vuonna 2004 siellä oli 14 108 asukasta.


title: Kabala

text: Kaupungin väestö koostuu monista etnisistä ryhmistä, joista suurimpia ovat djalonket, kurankot, fulbet, mandinkat ja limbat.


title: Kabala

text: Kabalassa on lentoasema.


title: Kimberlin Brown

text: Kimberlin Brown Pelzer (s. 29. kesäkuuta 1961 Hayward, Kalifornia) on yhdysvaltalainen näyttelijä. Parhaiten hänet tunnetaan antagonisti Sheila Carterin roolista sarjoissa "Tunteita ja tuoksuja" sekä "Kauniit ja rohkeat".


title: Irmelin Sandman Lilius

text: Rut Irmelin Sandman Lilius (s. 14. kesäkuuta 1936 Helsinki) on suomenruotsalainen kirjailija.


title: Irmelin Sandman Lilius

text: Sandman Liliuksen puoliso oli taiteilija ja kirjailija Carl-Gustaf Lilius ja sisar kirjailija Heddi Böckman.


title: Irmelin Sandman Lilius

text: Sandman Lilius on julkaissut runoja, proosaa, novelleja, kuunnelmia, lastenkirjoja, matkakirjan ja elämäkertoja. Esikoisrunokokoelma "Trollsång" ilmestyi 1955 ja esikoisromaani "Historien om oss" 1958. Sandman Liliuksen teoksia on käännetty yli kahdeksalletoista kielelle, ja ne ovat saaneet useita palkintoja. Hän on myös kuvittanut itse useita teoksiaan.


title: Bob Hayes

text: Robert Lee ”Bullet Bob” Hayes (20. joulukuuta 1942 Jacksonville, Florida – 18. syyskuuta 2002 Jacksonville) oli yhdysvaltalainen pikajuoksija ja amerikkalaisen jalkapallon pelaaja. Pikajuoksu-urallaan Hayesia kutsuttiin "maailman nopeimmaksi ihmiseksi".


title: Bob Hayes

text: Vuonna 1963 Hayes rikkoi 100 jaardin juoksun maailmanennätyksen juoksemalla 9,1. Seuraavana vuonna Tokion olympialaisissa Hayes sivusi 100 metrin juoksun maailmanennätysaikaa (10,0) juoksemalla 10,05 ja voitti olympiakultaa. Hän voitti toisen olympiakultansa maailmanennätyksen (39,06) juosseessa Yhdysvaltain 4 × 100 metrin viestijoukkueessa. Hayes lähti ankkuriosuudelle kolmisen metriä johtavan joukkueen jäljessä, mutta toi kapulan ensimmäisenä maaliin parin metrin erolla hopeajoukkueeseen. Hayesille arvioitiin viestissä yksilöajaksi jopa 8,6, jota pidettiin pitkään yleisesti kaikkien aikojen kovimpana viestiosuusaikana. Kilpailu oli myös Hayesin viimeinen yleisurheilijana, hän jatkoi sen jälkeen urheilu-uraansa amerikkalaisen jalkapallon ammattilaisena.


title: Bob Hayes

text: Vuoden 1964 lopulla Hayes solmi sopimuksen Dallas Cowboysin kanssa pelaten ulomman laitahyökkääjän paikkaa ("wide receiver"). Hayes pelasi Dallas Cowboysissa vuodet 1965–1974 ja sen jälkeen vielä vuoden San Francisco 49ersissa ennen lopettamistaan. Hänet valittiin Pro Bowl -otteluun kolmasti ja hän voitti Dallasissa Super Bowlin vuonna 1971. Hayes on ainoa urheilija, joka on voittanut olympiakultaa ja Super Bowlin. Vuonna 2009 hänet nimettiin Pro Football Hall of Fameen.


title: Bob Hayes

text: Hayesin urheilu-uran jälkeistä elämää varjostivat huume- ja alkoholiongelmat. Huhtikuussa 1979 hän sai 10 kuukauden vankilatuomion huumeiden välityksestä. Hayes julkaisi elämäkertansa nimellä "Run, Bullet, Run: The Rise, Fall, and Recovery of Bob Hayes". Hayes kuoli kotikaupungissaan 59-vuotiaana. Hänellä oli ollut viimeisinä vuosinaan ongelmia munuaisten, maksan ja sydämen kanssa sekä eturauhassyöpä.


title: Carl-Gustaf Lilius

text: Carl-Gustaf Henrik Casimir Lilius (14. heinäkuuta 1928 Helsinki – 14. joulukuuta 1998 Helsinki) oli suomalainen taiteilija ja kirjoittaja. Hänen tuotantonsa ulottuu kuvanveistosta piirustuksen ja maalauksen kautta esseistiikkaan ja filosofiaa.


title: Carl-Gustaf Lilius

text: Carl-Gustaf Liliuksen taidemuseo sijaitsee Hangossa. Liliuksen tekemiä julkisia taideteoksia on esimerkiksi Helsingin Kruununhaassa Svenska litteratursällskapetin pihalla: "Linnunsiipinen nainen" -sarjaan kuuluva veistos "Cordula" 1960-luvulta. Siivekkään naishahmon lähtökohtana oli taiteilijan vaimo Irmelin Sandman Lilius. "Lenore"-niminen versio teoksesta on Hangossa Jussi Lundmarkin puistossa.


title: Carl-Gustaf Lilius

text: "Helsingin Sanomien" entinen päätoimittaja Janne Virkkunen mainitsee Liliuksen yhtenä suomalaisen itsesensuuri- ja suomettumiskeskustelun aloittajana 1970-luvun puolivälissä. Lilius julkaisi aiheeseen liittyvän kirjoituksen "Journal of Censorship" -aikakauslehdessä ja suomennettuna "Kanava"-aikakauslehdessä.


title: Mari Yaguchi

text: Mari Yaguchi (, s. 20. tammikuuta 1983 Jokohama, Kanagawa, Japani) on toisen sukupolven jäsen J-pop-yhtyeessä Morning Musume. Hän on julkaissut kolme kuvakirjaa. Hän erosi Morning Musumesta 14. huhtikuuta vuonna 2005 skandaalin vuoksi, kun japanilainen lehti FRIDAY julkaisi artikkelin hänen suhteestaan näyttelijä Oguri Shuniin.


title: Mari Yaguchi

text: Hänen verityyppinsä on A ja hän on 145 cm pitkä. Yaguchin Love Hello! Yaguchi Mari DVD oli eniten myyty idolin DVD Japanissa.


title: Mari Yaguchi

text: Yaguchi on myös näytellyt, vuonna 2003 hän näytteli adoptoitua lasta draamassa Kochira hon ikegami sho. Morning Musumesta eroamisensa jälkeen hän on näytellyt päivädraamassa Sentou no Musume!?.1998: モーニング刑事~抱いてHOLD ON ME！ (


title: Mari Yaguchi

text: 2000: ピンチランナー (Pinch Runner)


title: Mari Yaguchi

text: 2002: ナマタマゴ (Nama Tamago)


title: Mari Yaguchi

text: 2003: 子犬ダンの物語 (Koinu Dan no Monogatari)


title: Matisyahu

text: Matthew Paul Miller (s. 30. kesäkuuta 1979 West Chester, Pennsylvania), taiteilijanimeltään Matisyahu, on yhdysvaltalainen reggaeta ja vaihtoehtorockia esittävä muusikko. Matisyahu on uskonnoltaan juutalainen, mikä näkyy monissa hänen kappaleissaan.


title: Matisyahu

text: Matisyahu on jäsen newyorkilaisessa Chabad-Lubavitchin juutalaisyhteisössä, jota johtaa rabbi Menachem Mendel Schneerson. Matisyahu syntyi Pennsylvanian West Chesterissä ja hänen perheensä lopulta asettui New Yorkin White Plains -alueelle. Hän on tuonut esiin juutalaisuuden uudistamista ja on jonkun aikaa soittanut nimellä "MC Truth" MC Mysticin yhtyeessä Soulfari. Lopulta hän kääntyi ortodoksijuutalaisuuteen ja aloitti soittamisen juutalaisessa yhtyeessä Pey Dalid.


title: Matisyahu

text: Matisyahu opiskeli Tooraa Hadar Hatorahissa ješivassa ja hän sanoitti ja äänitti ensimmäisen albuminsa ollessaan yhä opiskelijana siellä. Hän on saanut musiikillista inspiraatiotaan Bob Marleyltä, Phishiltä ja rabbi Shlomo Carlebachilta. Hän antaa arvoa rabbi Simon Jacobsonin kirjalle "Toward A Meaningful Life" vaikutuksesta hänen uuden albuminsa "Youth" sanoituksiin.


title: Papa Noël

text: Antoine Nedule Montswet eli Papa Noël (s. 25. joulukuuta 1940 Kinshasa) on kinshasankongolainen rumba-muusikko. Hän sai kitaran äidiltään ollessaan kahdeksan vuoden ikäinen. Ensimmäistä kertaa Papa Noël levytti 16-vuotiaana. Hän on sen jälkeen tehnyt yhteistyötä monien tunnettujen paikallisten muusikkojen kanssa, mutta julkaissut myös soololevyjä.


title: Liberaalipuolue (Yhdistynyt kuningaskunta)

text: Liberaalipuolue ("Liberal Party") oli konservatiivien ohella toinen suurista brittiläisistä puolueista 1800-luvun alusta vuoteen 1918, jolloin se menetti toiseksi suurimman puolueen asemansa työväenpuolueelle. Vuonna 1988 se yhdistyi Sosiaalidemokraattisen puolueen kanssa Liberaalidemokraattiseksi puolueeksi.


text: Alun perin liberaalipuolue oli Whig-puolueesta eriytynyt ryhmä.


title: Parom

text: Parom ( ’lautta, lossi’) on Energijan esittelemä, suunniteltu avaruushinaajaksi kutsuttu raketti, joka kykenee siirtämään kuormia matalalta kiertoradalta korkealle ja päinvastoin. Parom voi siirtää suunnitellun Kliper-sukkulan tai rahtisäiliön matalalta 200 km kiertoradalta avaruusaseman radalle. Avaruushinaaja voi tehdä matkansa kiertoratojen välillä moneen kertaan. Avaruushinaajia on kaavailtu jo pitkään. Parom painaa 6 800 kilogrammaa ja voi siirtää rahtia 200 kilometrin radalta kansainvälisen avaruuaseman radalle jopa 15 tonnia.


title: Parom

text: Parom, kuten kaikki miehitettyjen avaruuslentojen laitteet, vaatii toimiakseen luotettavaa tekniikkaa. Venäläisillä on pitkä kokemus kauko-ohjauksesta avaruudessa. Kuitenkin esimerkiksi huoltoalus Progressin automaattinen telakointi Mir- ja ISS-avaruusasemiin ei ole aina toiminut. Telakointiongelmat ovat joskus estäneet miehistön siirtymisen aluksesta toiseen. Toisinaan länsimaiden medioissa on uutisoitu kolarivaurioista, tosin ei hengenvaarallisista. ESA on valinnut venäläisen automaattitelakointijärjestelmän ATV-aluksiinsa.


title: Parom

text:
On epäselvää, tuleeko Paromista muun muassa uudelleenkäytettävä ja monipuolinen. Uudelleenkäytettävyys vaatii ainakin ajoaineen tankkausta ja ehkä muutakin huoltoa.
Alun perin NASAn Apollo-ohjelman Kuu-aluksen laukaisu piti tehdä kahdessa vaiheessa, jotka telakoituisivat matalalla kiertoradalla. Uudelleenkäytettävyys on ESAn kehittelemän ConeExpress-nimisen tietoliikennesatelliittien huoltoaluksenkin kohdalla auki. Kaikki nykyiset kiertoradalla huolto-operaatioita tekevät alukset (niiden kaavailut) perustuvat ISS-avaruusaseman käyttöön huoltoaluksen emäaluksena.


title: Kompressori

text: Kompressori tai ahdin on mekaaninen laite, jolla kaasun tai höyryn painetta lisätään sen tilavuutta pienentämällä. Normaali teollisuuden käyttämä paine on 0,6-1,0 MPa. Puristusprosessi vaatii aina työn tekemistä ja prosessissa kaasu lämpenee. Puristustyön seurauksena väliaineen entropia kasvaa.


title: Kompressori

text:
Kompressorit jakautuvat kineettisiin ja syrjäytyskompressoreihin.
Tavallisimpia käyttökohteita ovat kaasuturbiinit, lentomoottorit, paineilmakompressorit, jääkaappien kylmäkoneistot, lämpöpumput ja erilaiset kuljettimet (esimerkiksi purukuljetin sahateollisuudessa). Kompressori patentoitiin 1800-luvun loppupuolella ja sen ensimmäisenä käyttötarkoituksena oli toteuttaa hiilikaivosten ilmanvaihto.


title: Kompressori

text: 1920-luvulta lähtien kompressoreja on asennettu autoihin niiden polttomoottorin tehon lisäämiseksi. Käyttövoiman se saa moottorista hammashihnan tai hammaspyörien välityksellä (mekaaninen ahdin) tai pakokaasusta (turboahdin).


title: Kompressori

text: Paineilmakompressoreita käytetään paineilman tuottamiseen teollisuuden, sairaaloiden ja laitosten tarpeisiin. Pienet, koti- ja harrastuskäyttöön tarkoitetut mäntäkompressorit muodostuvat seuraavista peruskomponenteista:Kaasun puristaminen kasvattaa sen lämpötilaa.


title: Kompressori

text: missä


title: Kompressori

text: josta saadaan


title: Kompressori

text: ja lopulta


title: Kompressori

text: Josta integroimalla alkuperäinen yhtälö saadaan


title: Kompressori

text: missä p on paine, V on tilavuus, eksponentti n saa eri arvon riippuen puristuksen tyypistä ja alaindeksit 1 & 2 viittaavat lähtö- ja lopputiloihin.missä "T" ja "T" ovat absoluuttisia lämpötiloja yksikössä Kelvin [K], "p" ja "p" ovat absoluuttisia paineita ja k on ominaislämpökapasiteettien suhde (ilmalle k = 1,4). Adiabaattinen puristus- tai paisuntaprosessi on lähimpänä todellista prosessia, kun se on tarpeeksi eristetty, kaasuntilavuus on suuri tai prosessilla on lyhyt aikajakso (suuri teho). Käytännössä prosessissa on aina hieman lämpöhäviöitä, koska prosessin jokaista komponenttia ei voi aivan täydellisesti lämpöeristää. Työn yhtälössä lämpötilojen ja paineiden suhteen yhteys tarkoittaa sitä, että eksponentti n saa arvon k (ominaislämpökapasiteettien suhde) adiabaattisessa prosessissa.Isentrooppisessa prosessissa eksponentti n saa arvon 1, jolloin työn lausekkeeksi saadaan:


title: Kompressori

text: Isotermisessä prosessissa tehty työ on pienempi kuin adiabaattisessa.


title: Ted Demme

text: Ted Demme (26. lokakuuta 1963 New York, New York, Yhdysvallat – 13. tammikuuta 2002 Santa Monica, Kalifornia, Yhdysvallat) oli yhdysvaltalainen elokuvaohjaaja ja -tuottaja. Hänen setänsä oli elokuvaohjaaja Jonathan Demme. Ted Demmen lyhyehkön uran kuuluisimmat ohjaustyöt lienevät elokuvat "Unelmien tytöt" (1996) ja "Blow" (2001). Demme kuoli noin vuoden päästä "Blown" kuvaamisesta kokaiinin aiheuttamaan sydänkohtaukseen.


title: Paatsjoki

text: Paatsjoki (, . tai Патсойоки) on Paatsjoen vesistön Inarijärven Barentsinmereen laskeva laskujoki, joka virtaa Suomen, Venäjän ja Norjan alueilla. Joki on 145 kilometrin pituinen. Se alkaa Inarin kunnan Nellimin läheltä, virtaa vuonna 1947 Neuvostoliitolle myydyn Jäniskosken alueen läpi ja sen jälkeen 112 kilometrin matkan Norjan ja Venäjän rajajokena. Boris Glebin (Kolttakönkään) kohdalla joki on lyhyen matkan taas kokonaan Venäjän alueella, ja aivan alajuoksullaan Norjan alueella, jossa se laskee Varanginvuonon sivuvuonoon Bøkfjordeniin Kirkkoniemen kaupungin lähellä Etelä-Varangin kunnassa.


title: Paatsjoki

text: Paatsjoki on valjastettu vesivoiman käyttöön venäläisten, norjalaisten ja suomalaisten yhteistyönä. Sen seitsemän voimalaitosta latvalta lukien ovat Kaitakosken, Jäniskosken, Rajakosken, Hevoskosken, Skogfossin, Melkefossin ja Boris Glebin voimalaitokset. Näistä Skogfoss ja Melkefoss ovat norjalaisia, muut venäläisiä. Kolme ylintä voimalaa ovat suomalaisten rakentamia. Osa voimaloista sijaitsee rajalinjan päällä.


title: Paatsjoki

text: Joen nimi muilla kielillä on , , , , Inarinsaameksi Paačvei ja kveeniksi "Paatsjoki".


title: Paatsjoki

text: Vuosina 1920–1944, jatkosodan päättäneeseen Moskovan välirauhaan asti, Paatsjoki oli osa Suomen Petsamon kunnan ja Norjan välistä rajaa. Välirauhassa Petsamo luovutettiin Neuvostoliitolle. Neuvostoliiton joukot kuitenkin miehittävät Itä-Inariakin vielä jonkin aikaa sopimuksen jälkeen. Kesällä 1945 Suomen ja Neuvostoliiton raja käytiin vanhalle Petsamon rajalle. Muotkavaarasta Korvatunturiin asti hakattiin kahdeksan metriä leveä raja-aukko. Perääntyvät saksalaiset olivat räjäyttäneet Suomen Kolosjoen nikkelisulattoa varten rakentaman Jäniskosken vesivoimalaitoksen hylyksi. Viikko ennen helmikuussa 1947 Pariisin rauhansopimusta Suomi luovutti vielä erillisellä sopimuksella niin sanotun Jäniskosken–Niskakosken alueen Neuvostoliiton vaatimusten perusteella, 1,3 miljardin markan osahyvityksenä liittoutuneiden (käytännössä Neuvostoliiton) valvontakomission määräämistä noin kuuden miljardin markan nk. saksalaissaatavien korvaussummasta, joka oli riippumaton varsinaisista sotakorvauksista. Luovutettu alue käsitti Paatsjoen kylästä Rajakosken lähelle ulottuvan Inarin kunnan Paatsjoen alueen ja Inarin vesivoiman; siihen kuului 176 neliökilometriä maata, valtion varoin jälleenrakennettu Jäniskosken voimalaitos ja Niskakoskeen rakennettu säännöstelypato. Jäniskosken ja Niskakosken lisäksi luovutetulla alueella Paatsjoessa oli viisi muutakin koskea.


title: Shatt al-Arab

text: Shatt al-Arab (, ”Arabien rannikko”, , ”Vuolas joki”) on Eufratin ja Tigrisin yhdistyessä syntynyt joki, joka virtaa Irakissa Basran ja etelämpänä Irakin ja Iranin rajalla al-Fawin (Faon niemimaan) lähelle Persianlahteen noin 200 kilometrin matkan. Joki on tärkeä yhteys merelle etenkin Irakista, jolla on vain 40 kilometriä merenrantaa ja useat sen suuret kaupungit sijaitsevat Eufratin tai Tigrisin varrella. Shatt al-Arabin leveys on Basrassa 37 kilometriä ja al-Fawin seudulla 500 metriä. Muinoin noin 3000 eaa. tämä alue oli merta. Klaudios Ptolemaios mainitsee, että Eufratilla ja Tigrisillä oli aiemmin eri jokisuut, ja että jokien yhdistyminen oli tapahtunut vain muutama vuosisata ennen hänen syntymäänsä.


title: Shatt al-Arab

text: Shatt al-Arab on ollut historiallisesti Persian/Iranin ja Irakin välisten kiistojen lähde. Kiistat ratkaistiin vuonna 1937 sopimuksella, jonka mukaan maiden välinen raja kulki Persian puoleisella rannalla veden matalimman tason kohdalla, paitsi Abadanin ja Khorramshahrin kaupunkien kohdalla, missä raja oli joen syvin kohta. Tämä antoi koko vesiväylän Irakin hallintaan ja joella purjehtivat alukset kulkivat Irakin lipun alla ja maksoivat sille maksuja. Huhtikuussa 1969 Iran sanoi irti sopimuksen ja kieltäytyi maksamasta maksuja Irakille, mitä Irak piti kansainvälisen oikeuden vastaisena sopimusrikkona. 24. huhtikuuta 1969 iranilainen alus purjehti sotalaivojen suojaamana iranilaiseen satamaan maksamatta maksuja ja maat siirsivät pian sotajoukkojaan rajoilleen. Iran alkoi tukea pohjois-Irakin kurdeja, mikä vaaransi Irakin leipäkorina pidetyn Kurdistanin vakauden. Talvella 1973–1974 maiden välillä tapahtui avoimia yhteenottoja, jotka saivat Irakin armeijan ja talouden romahduksen partaalle. Tässä tilanteessa solmittiin Algerin sopimus maaliskuussa 1975, jossa raja Shatt al-Arabilla vedettiin joen syvintä kohtaa pitkin ("thalweg"-periaate). Irak luopui paitsi puolesta jokea, myös vaatimuksestaan Iranin Khūzestāniin ja Iran lopetti tukensa Irakin kurdikapinallisille. Sopimusta oli neuvottelemassa Irakin varapresidentti Saddam Hussein.


title: Shatt al-Arab

text: 26. tammikuuta 1979 Iranin šaahi Mohammad Reza Pahlavi pakeni maasta ja helmikuussa maahan palasi Ajatollah Khomeini, jonka johdolla julistettiin 1. huhtikuuta islamilainen tasavalta. Islamilainen tasavalta alkoi kannustaa myös Irakin shiioja nousemaan vallanpitäjiään vastaan. 16. heinäkuuta Saddam Hussein nimitettiin Irakin presidentiksi. Maaliskuussa 1980 maiden väliset suhteet katkesivat ja useita Irakin vallanpitäjiä vastaan tehtiin murhayrityksiä. Touko–elokuussa maiden välisellä rajalla käytiin taisteluja. 17. syyskuuta 1980 Irak sanoi irti vuoden 1975 sopimuksen ja julisti koko Shatt al-Arabin kuuluvan itselleen ja hyökkäsi Iraniin 23. syyskuuta. Joen varrella käytiin Iranin–Irakin sodan tärkeimmät taistelut.


title: Tie Domi

text: Tahir "Tie" Domi (s. 1. marraskuuta 1969 Windsor, Ontario) on albanialaissukuinen kanadalainen entinen jääkiekkoilija, lempinimeltään "The Albanian Assassin". Hän tuli urallaan tunnetuksi kovana tappelijana ja poliisi-tyyppisenä pelaajana. Urallaan hän pelasi Toronto Maple Leafsissa, New York Rangersissa ja Winnipeg Jetsissä. Toronto Maple Leafs varasi Domin NHL:ään vuonna 1988 toisella varauskierroksella 27. sijalla. Kanadan junioriliigassa hän pelasi Peterborough Petesin joukkueessa. Hänen poikansa Max Domi pelaa NHL-seura Montreal Canadiensissa


title: Tie Domi

text: Domi aloitti NHL-uransa kaudella 1989–1990 Torontossa. Domi on tunnettu aggressiivisuudestaan ja jääräpäisyydestään, mistä saatiin esimerkki jo hänen debyyttikaudellaan. Hän pelasi vain kaksi ottelua, mutta keräsi niissä yhteensä 42 jäähyminuuttia.


title: Tie Domi

text: Torontosta Domi siirtyi ensimmäisen kauden jälkeen New York Rangersiin, jossa hän pelasi seuraavat kolme kautta. Hän kuitenkin siirtyi kesken kauden Winnipeg Jetsiin Teemu Selänteen suojelijaksi ja pelasi Winnipegissä kolme kautta. Kaudella 1994–1995 Domi palasi Toronto Maple Leafsiin, jossa pelasi uransa loppuun asti.


title: Tie Domi

text: Domin paras kausi pisteiden valossa oli kausi 2002–2003, jolloin hän teki 29 pistettä. Viimeiseksi jäänyt kausi 2005–2006 oli jo selvästi rauhallisempi kuin edeltävät kaudet. Domi ilmoitti uransa päätöksestä syyskuussa 2006.


title: Tie Domi

text: Domi oli peliurallaan yksi NHL:n kovimpia tappelijoita. Hänen ja Detroit Red Wingsin kovanaaman Bob Probertin välillä oli useita yhteenottoja. Domi kävi myöhemmällä urallaan jopa yleisössä olleen katsojan kimppuun Philadelphiassa.


title: Hurri

text: Hurri on sävyltään halventava nimitys suomenruotsalaisille ja nykyään myös ruotsinruotsalaiselle. Sana on merkinnyt Suomen, etenkin Pohjanmaan ruotsinkielisiä, ehkä aivan aluksi kalakauppaa harjoittavaa kiertelevää ruotsinkielistä. Ruotsin vallan aikaan suomenkielisiäkin saattoivat jotkut, esimerkiksi Karjalan ortodoksit, nimittää ”ruotseiksi”, joten ruotsinkielisille keksittiin oma termi. Hurri lieneekin ensimmäinen nimenomaan Suomen ruotsinkieliset eritellyt termi.


title: Hurri

text: Alkuaan sana hurri on itäsuomalaista perua. Hurri samoin kuin äänteellisesti läheinen hurtta ovat kumpikin alkuaan olleet suden kiertoilmauksia Itä-Suomessa. Länsi-Suomessa myöhemmin tunnetuksi tulleena sanana "hurri" on ilmeisesti onomatopoeettinen, se kuvailee ruotsinkielisen puhetta silloin, kun hän ei ymmärrä suomenkielistä tai kun suomenkielinen ei ymmärrä häntä. Sanaan ovat varmaankin vaikuttaneet ilmaukset "hur", "huru" (”kuinka”, ”miten”) ja "hör du", murteellisesti "hörru" (”kuules”, ”kuuletko”).


title: Hurri

text: Nirvi, R. E: "Petojen nimitykset kosinta- ja hääsanastossa". 1982.


title: Asemasota

text: Asemasota on sotatilanne, jossa rintamalinjat pysyvät pitkään paikallaan. Jos tapahtuu hyökkäys puolin tai toisin, se usein torjutaan. Usein asemasodassa molemmat taistelevat armeijat kaivautuvat juoksuhautoihinsa. Asemasota on monesti silti suuria tappioita aiheuttavaa, sillä molemmat osapuolet yrittävät murtaa asemasotaan liittyvän ”pattitilanteen”. Asemasotaa on käyty esimerkiksi länsirintamalla ensimmäisessä maailmansodassa, jatkosodassa sekä Irakin–Iranin sodassa.


title: Maanalainen armeija

text: Maanalainen armeija () oli Gerard Glaisterin luoma BBC:n draamasarja, jota tehtiin kolme tuotantokautta. Sen ensiesitys Isossa-Britanniassa oli 7. syyskuuta 1977 – 15. joulukuuta 1979.


title: Maanalainen armeija

text: Maanalainen armeija sijoittuu toisen maailmansodan aikaiseen saksalaisten miehittämään Brysseliin. Tarina kertoo belgialaisesta vastarintaliikkeestä, joka auttaa kätkemään Luftwaffen alasampumia brittilentäjiä.


title: Maanalainen armeija

text: Ensimmäisen tuotantokauden jaksot sijoittuvat brysseliläiseen ”Candide”-kahvilaan, jossa sen omistaja Albert Foiret (Bernard Hepton) auttaa Lisa ”Yvette” Colbertia (Jan Francis) piilottelemaan lentäjiä. Foiret johtaa myös ”Lifeline”-organisaatiota, joka auttaa salakuljettamaan lentäjiä turvallisempiin maihin, kuten Espanjaan. Heidän päävihollisensa ovat SS:n Sturmbannführer Ludwig Kessler (Clifford Rose) ja tätä rennompi Luftwaffe-upseeri majuri Erwin Brandt (Michael Culver). Lentoluutnantti John Curtis (Christopher Neame) on kuljetettu Brysseliin toimimaan Lifelinen brittiedustajana. Häneen suhtaudutaan aluksi epäluuloisesti, mutta sarjan edetessä hänen ja Lisan välille kehittyy romanttista jännitettä. Toinen juonikuvio keskittyy Albertin suhteeseen tarjoilija Monique Duchampsin kanssa (Angela Richards) hänen vaimonsa Andréen (Eileen Page) ollessa vuoteenomana.


title: Maanalainen armeija

text: Toisella tuotantokaudella tarinat siirtyvät uuteen ravintolaan, jonka nimi on myös ”Candide”.


title: Maanalainen armeija

text: Sarjan päätökseksi tarkoitettua jaksoa ”What Did You Do in the War, Daddy?” ei esitetty Isossa-Britanniassa mahdollisesti sen voimakkaan kommunisminvastaisen asenteen takia. Jakson käsittelemien aineksien ympärille rakennettiin kuitenkin kuusiosainen spin-off-sarja "Kessler", jonka päähenkilönä oli Ludwig Kessler. BBC:n komediasarja "Maanalainen armeija iskee jälleen" ("‘Allo ‘Allo!") oli parodia "Maanalaisesta armeijasta".


title: Nintendo Power

text: Nintendo Power -lehti oli Yhdysvalloissa kuukausittain ilmestyvä Nintendon uutis- ja strategialehti. Ensimmäinen numero ilmestyi heinä/elokuussa 1988 kohdistaen huomion Nintendo Entertainment System -peliin "Super Mario Bros. 2". Lehdestä on ilmestynyt tähän mennessä yli 200 numeroa. Lehden viimeinen numero on ilmestynyt joulukuussa 2012.


title: Nintendo Power

text: Nintendo Power aloitti muutaman sivun mittaisena Nintendo Fun Clubin uutislehtenä, mutta muuttui pian nykyiseen muotoonsa. Ensimmäisen numeron painos oli 3.6 miljoonaa kappaletta ja jokainen Fun Clubin jäsen sai sen ilmaiseksi. Noin 1/3 jäsenistä aloitti tilaamisen.


title: Nintendo Power

text: Lehteä toimitti aluksi Fun Clubin "toimitusjohtaja" Howard Philips, joka oli pelaaja itsekin. Nintendo Powerin maskotti 1980-luvun lopulla ja 1990-luvun alkupuolella oli Philipsin luoma sarjakuvahahmo Nester. Philipsin lähdettyä yrityksestä maskotiksi tuli "teini-ikäisempi" Nester. Varhaisissa numeroissa oli kaksi sivua "Howard and Nester" -sarjakuvaa, joka sitten vaihdettiin kahden sivun "Nester's Adventure" -sarjakuvaan, ja lopulta sekin kuihtui pois. Siitä seurauksena Mario tuli Nesterin tilalle lehden maskotiksi.


title: Nintendo Power

text: 1990-luvun alkupuolella lehti käytti kallista markkinointimenetelmää, antamalla jokaiselle uudelle tilaajalle ilmaisen NES-pelin "Dragon Warrior".


title: Nintendo Power

text: Super Nintendo Entertainment Systemin julkaisun jälkeen lehdessä nähtiin pitkiä ja jatkuvia sarjakuvia, jotka perustuivat peleihin "Super Mario World" ja "". Kun nämä sarjakuvat loppuivat, ne korvattiin uusilla Star Fox ja "Super Metroid" -peleihin perustuvilla sarjakuvilla, kuten myös sarjakuvilla, jotka perustuivat animaatio-sarjoihin "Pokémon" ja "". viime aikoina sivuilla on myös nähty "Custom Robo" ja "Metal Gear Solid" -peleihin perustuvia sarjakuvia, mutta tällä hetkellä lehdessä ei ole mitään sarjakuvaa.


title: Nintendo Power

text: Vuonna 2001 Nintendo Power julkaisi spin-off -lehden Nintendo Power Advance joka keskittyi Game Boy Advanceen. Lehdestä painettiin yhteensä neljä numeroa, viimeinen keskittyi "":n strategia-oppaaseen.


title: Jana

text: Jana voi tarkoittaa:


title: Jana (joki)

text: Jana (, ) on 872 kilometriä pitkä joki Sahan tasavallassa, Itä-Siperiassa. Joen valuma-alue on 238 000 neliökilometriä.


title: Jana (joki)

text: Joki saa alkunsa Verhojanskvuoristosta ja laskee lopulta laajan suistoalueen kautta Pohjoiseen jäämereen. Virtaama vaihtelee 1 030 m/s–18 300 m/s välillä (alajuoksun mittauspisteessä 157 km suuaukolta). Siperian jokien sarjassa Jana sijaitsee läntisen Lenan ja itäpuolisen Indigirkan välissä.